qundao/data-zh-poetry huggingface dataset:
古怨诗五章·其二
作者：何景明
朝代：明

抗义一何明，结志誓不解。对面有背弃，何言万里外。陟疆朝采葑，陟畛暮采菲。所重在德音，容色安足恃。
古怨诗五章·其五
作者：何景明
朝代：明

清晨临御沟，御沟东西流。垂杨夹广路，躞蹀行紫骝。挥鞭不顾返，斗酒谁能留。嘅焉中道情，覆水倘可收。
古怨诗五章·其四
作者：何景明
朝代：明

寸心抱贞固，投一安有它。讵知所同欢，散聚倏朝霞。昔为山上石，今为浪中沙。孰云无转移，漂荡令心嗟。
古愚翁挽词
作者：何景明
朝代：明

古龙啾啾啼剑井，井底秋泉七星冷。漪兰堂上瑟不鸣，悽调空怀金石声。剑亦不复得，瑟亦不复闻，悠悠何处寻封君。何处寻封君，林壑幽蒐风雨黑。锡山崔嵬暮峰影，吴江惨澹秋波色。江之南，山之北，松梧几树封君宅，来往徘徊叹行客。
古松歌
作者：何景明
朝代：明

贤隐寺傍之古松，奇绝可比徂徕峰。问之故老迷岁月，但见皮肉屈疆苔藓裂。高枝上掣玄冥风，回柯反扫阴崖雪。藤翻蔓卷空林黑，集霰流烟岂终极。斧斤相顾畏盘错，梁栋谁来誇正直。昔予山游驻车马，行吟屡憩兹松下。松根老僧为开径，野色岩姿坐生暝。叶暗秋灯梵殿深，花香晚饭斋厨静。一年幽忧不到此，宁知摧折空山里。龙盘虎拿终有神，白骨苍鳞半枯死。沧波古岸霜气夕，硉矹犹看数千尺。石上连朝走云雨，山中十月飞霹雳。千灵百怪相护诃，过客居人尽怜惜。君不见泰山五大夫，零落今看在何处。沧海空流使者槎，悲风暮起将军树。呜呼人生富贵竟何益，松乎松乎，吾当为尔诛茆傍青壁。
古松行
作者：何景明
朝代：明

岳州地多古松树，千株万株植官路。故老犹能记岁年，行人不解知朝暮。临江西来烟雾起，夹谷连山一百里。黛色寒通七泽云，秋声夜捲三江水。郡城之北江水东，鄂王祠庙丹青空。英雄为谟本宏远，古水至今多烈风。忠魂义魄杳何在，故物依然见遗爱。繁枝百世人不剪，直气千寻我当拜。六年前过蒲圻城，古松阴中三日行。空山倒挂雷雨黑，盛夏常贮炎风清。邮亭传舍总萧瑟，郁抱烦襟亦飘逸。回岩峭壁奔洪涛，老蔓长藤翻白日。只今复向巴立道，野草渐多松渐少。仄径孤根半蚀苔，夕阳几树空垂茑。昔时所见合抱材，断枝落叶随蒿莱。过客山中想清籁，行徒道上愁黄埃。辇山舆岭万千重，半作豪家楼上栋。古人之力今人劳，大厦明堂不得用。年年官吏催斧斤，故老虽怒那敢嗔。傍枝出地子成树，野妇山樵摧作薪。驿前数干聊可数，我忽见之再三抚。霜皮露甲如虬蟠，雾鬣烟鬟学龙舞。阴森气象凛犹昔，翠色长标不可侮。荒林旷野识者稀，终为谁家起廊庑。回首鄂庙秋山阿，庙前之树无高柯。鬼神诃护亦徒尔，英灵不返将如何。达人且勿怨摇落，志士胡为伤轗轲。君看世事尽如此，拔剑听我松前歌。
叶四公子西园
作者：何景明
朝代：明

邀客西园公子家，东风二月已飞花。巷遮碧柳行春马，楼倚青山落暮鸦。移席尊垒遥出浦，入舟灯火更依沙。清吟况接同乡彦，应有文星动水涯。
叶邦重山居
作者：何景明
朝代：明

幽栖近兰若，来慰野人情。户外双峰秀，阶前众壑平。鸟鸣春树里，僧傍翠岩行。日暮山钟发，相随夜到城。
同冯光禄登慈仁寺阁
作者：何景明
朝代：明

今度慈仁寺阁游，翠烟冬日抱重楼。冥冥绣栱盘空界，袅袅丹梯接帝州。立傍星辰天北极，坐看云雾海东流。也知光禄高情兴，自合题诗在上头。
同季升过李生书舍
作者：何景明
朝代：明

避寇孤城里，君家数倒尊。柳边开草阁，花下觅柴门。台古如山郭，塘幽似水村。南邻张给事，常与坐黄昏。
同崔吕孙三内翰集徐子瞻辰楼
作者：何景明
朝代：明

秋日徐君北楼上，北楼岧峣连北斗。窗牖临观日下花，阑干坐拂天中柳。南州孺子美如玉，北门词客同杯酒。咫尺金门接玉堂，碧霄共立空翘首。
同崔太史张侍御饮周都阃亭子
作者：何景明
朝代：明

公主山亭在，元戎小队回。碧沙沾细雨，白日映轻雷。已并花边骏，难孤竹下杯。良宵可乘兴，归骑莫频催。
同崔子送刘以正还关中
作者：何景明
朝代：明
体裁：古风

燕川芳草歇已久，行子西行更回首。骏马春停渭曲花，金鞭暮指秦中柳。看君兄弟皆豪雄，十年侧想中丞公。东山云月卧未起，北海宾客谁相通。荷花初红酒初碧，汝归登堂见颜色。若问长安旧友生，崔何二子常相忆。
同崔子钟过董文玉宅
作者：何景明
朝代：明

崔生亭伯兴，董子仲舒才。不为相邻近，那能数往来。霜天留把菊，风槛促行杯。尚忆秋参落，酣歌送我回。
同川甫寺中避暑
作者：何景明
朝代：明

偶到清凉地，番思苦热哀。水堂菡萏折，风殿薜萝开。逃暑无三伏，凭虚有一台。西山昼雷雨，不见洗天来。
同张仲修再过刘子
作者：何景明
朝代：明

刘家好兄弟，邻近苑西楼。数有花辰会，兼成月夜游。留徐还下榻，访戴不回舟。况接张公子，诗轻万户侯。
同敬夫游至华阳谷闻歌妙曲
作者：何景明
朝代：明

名邑今重过，终南第一游。山中白雪倡，天上綵云流。柳散秦川色，花含杜曲愁。同时霄汉侣，十载卧林丘。
同李川甫邹子家过张子言舍
作者：何景明
朝代：明

白昼风雷过，城波静碧沙。湿云翻抱暑，西日半笼花。元礼舟堪并，邹阳赋更嘉。同游仲蔚宅，杯酒重年华。
同李进士观铜雀砚歌
作者：何景明
朝代：明

君不见邺中魏帝无宫殿，千秋遗瓦磨为砚。墨客骚人空叹嗟，朱薨绮构谁曾见。李君好古精鉴别，冬天拂拭开烟雪。虚堂叩之哀玉昔，泥沙洗出黄金屑。广州紫石鸲鹆眼，歙山龙尾何希罕。濡藻光回星汉垂，蟠花背刻龟螭断。共忆高台罗绮春，翠眉艳骨飞黄尘。提携故物悲年代，感慨新章泣鬼神。君不见临漳此物难复睹，河沉岸坼求者苦。县人相传为赝古，呜呼日掘西陵土。
同沈清溪夜坐二首
作者：何景明
朝代：明

细雨侵高树，空堂散郁蒸。诗成挥彩笔，话久话青灯。凤字惭稽叔，龙门愧李膺。瑶琴多古操，数为拂朱绳。移席留长坐，更深雨渐繁。竹寒庭鹤警，灯静壁蛩喧。舟楫淹归计，琴书代晤言。知君多雅兴，常过蒋生园。
同沈清溪夜坐二首·其一
作者：何景明
朝代：明

细雨侵高树，空堂散郁蒸。诗成挥彩笔，话久话青灯。凤字惭稽叔，龙门愧李膺。瑶琴多古操，数为拂朱绳。
同沈清溪夜坐二首·其二
作者：何景明
朝代：明

移席留长坐，更深雨渐繁。竹寒庭鹤警，灯静壁蛩喧。舟楫淹归计，琴书代晤言。知君多雅兴，常过蒋生园。
同焦太史游青峰禅寺
作者：何景明
朝代：明

袅袅丹梯百丈悬，上方宫在白云间。川原暮过淮西雨，楼阁晴开楚上山。厌逐风尘为客久，喜将樽酒对僧閒。同游更有情亲在，并辔山中日往还。
同许补之刘子纬登定州塔
作者：何景明
朝代：明

塔閤盘空上，笙箫绕洞行。悬梯出万井，飞盖府孤城。燕岱风云色，滹沱雁鹜声。登高并回首，直北是神京。
同赵先生宿山家
作者：何景明
朝代：明

同宿京华地，今来又六年。那知风雪夜，复此共床眠。水曲邻灯照，山高石溜悬。中宵不成寐，话旧各悽然。
同高铁溪先生刘朝信兄宿贤隐寺次韵
作者：何景明
朝代：明

雨过青山暮色来，僧堂客至烛花开。半空楼阁星河动，满院松梧鹳鹤回。浮世黄尘兼赤日，古人白骨已苍苔。兵戈此际同杯酒，愁听春城鼓角哀。
吕公祠
作者：何景明
朝代：明

落日荡漾古水滨，邯郸城边逢暮春。赵王台榭草花尽，吕公祠堂松桂新。马上十年元是梦，世间何处可还真。黄金白发俱闲事，赤日红尘愁杀人。
吕黄门画竹歌
作者：何景明
朝代：明

黄门持此竹，云是温徽笔。初闻一叶扫风雨，迥出千竿贯霜日。层沙曲涧开烟湍，高天云影楼榭寒。黄门峻节与之比，手排阊阖呈琅玕。琅玕摧折凤不食，咆哮虎豹天门黑。鸱鸣鴂啼百草死，谁看青青满林色。君收此幅今西行，雷电随入蒲州城。龙盘嶰谷山中石，更待伶伦截凤笙。
君子有所思行
作者：何景明
朝代：明

猗，君子，有所思。居高无民，不如守卑。衣锦负薪，入市见？。神龙在潦淖，反为鱼鳖讥。凤凰不得地，翻身避群鸡。骐骥虽能千里，逐鼠堂上不如狸。丈夫秉性天所定，流俗是非何足移。水中马与陆地之鱼，曷谓失所置能久须。宁为地上特生之野草，不能为茂树负岩墙而居。
君子有所思行
作者：何景明
朝代：明
体裁：乐府曲辞

猗，君子，有所思。居高无民，不如守卑。衣锦负薪，入市见�。神龙在潦淖，反为鱼鳖讥。凤凰不得地，翻身避群鸡。骐骥虽能千里，逐鼠堂上不如狸。丈夫秉性天所定，流俗是非何足移。水中马与陆地之鱼，曷谓失所置能久须。宁为地上特生之野草，不能为茂树负岩墙而居。
君采迁居
作者：何景明
朝代：明

宅卜宫墙近，堂开燕雀驯。迁居怜客次，过觅喜吾邻。题竹元因主，看花更属春。知悬孺子榻，虚薄愧高人。
听琴篇
作者：何景明
朝代：明

美人横琴坐我堂，酒阑为鼓三四行。灯孤月明客不发，弦悲调急秋夜长。吾家瑶琴久不拭，金徽玉轸无颜色。感君对此如有情，一弹使我三叹息。樵歌响答山涧幽，楚歌慷慨云夜愁。潇湘猗兰稍平逸，四座但觉清商流。始闻白雪停翠竹，烈飙吹我溪上屋。忽然翻作广寒游，知是霓裳羽衣曲。含宫移羽何舂容，泠泠万壑吟风松。烟岑一夕怨鸣鹤，江天何处惊蟠龙。我初好音惟好此，横笛短箫徒聒耳。平生颇抱钟期怀，四海难逢伯牙子。今夕何夕愿不违，为君击节泪沾衣。高歌雅和人世稀，河转参横君莫归。
吴中丞双挽
作者：何景明
朝代：明

近读中丞传，兼闻节妇吟。死收铜柱绩，生有柏舟心。沧海空潮汐，青山自古今。双魂俱不泯，何恨九泉深。
吴伟江山图歌
作者：何景明
朝代：明

吴伟老死不可见，人间画史空嗟羡。吾观此卷江山图，飘然意象临虚无。想彼濡毫拂绢素，酒酣落笔神骨露。万里青天动海岳，空堂白日流云雾。洲倾岸侧波岭衔，岛屿倒影翻源潭。江边万舸一时发，中流飒飒开风帆。崩涛涌浪势难久，渔子舟人各回首。去雁遥知七泽中，落花误认桃源口。烟峰苍茫貌二叟，面发衣冠颇粗丑。石林沙草恣点染，舒卷沧洲在吾手。忆昨弘治间，伟艺实绝伦。供奉曾逢万乘主。召邀数过诸侯门。京师豪贵竞迎致，失意往往遭呵嗔。由来能事负性气，轗轲贫贱终其身。呜呼吴生岂复作，身后丹青转零落。残山剩水片纸贵。百金购之不一得。此卷流传天地间，我即见汝真颜色。
吴伟飞泉画图歌
作者：何景明
朝代：明

长安独过田子舍，留我一玩飞泉画。绝壁如闻风雨来，晴天安得蛟龙挂。吴生跌宕得画理，潦草落笔皆可喜。飞泉却出汨嶂间，山即真山水真水。客堂六月生昼寒，耳中髣髴高江滩。源潭窈窕不可测，波浪汹涌多奇观。泉边二老颜色异，偶坐似是庄与惠。万里谁论到海心，百年讵识临渊意。伟哉田子今儒宗，文标南指匡庐峰。不须对此更惆怅，会观瀑布青天上。杉风松日隔缥缈，云泷雪赣何雄壮，我常梦往神空向。岂无吴生好手笔，为我写寄庐山障。
吴逸士
作者：何景明
朝代：明

逸士古豪士，剑歌出燕关。不博邯郸市，常游五陵间。宾客重然诺，公卿多往还。千金何足贵，义气高如山。
吹笙
作者：何景明
朝代：明

寂寂花宫月，何人吹玉笙。响从银汉落，清遏彩云行。夜静疑天籁，更深入梵声。幽心与禅意，凄切转关情。
吹笛
作者：何景明
朝代：明

横笛高城弄晚芃，碧空如水雁来时。关山月落肠应断，楼阁秋生响易悲。杨柳天边浑折尽，梅花江畔故开迟。武陵回首南征路，一曲那堪马上吹。
吹笛
作者：何景明
朝代：明

横笛高城弄晚飔，碧空如水雁来时。关山月落肠应断，楼阁秋生响易悲。杨柳天边浑折尽，梅花江畔故开迟。武陵回首南征路，一曲那堪马上吹。
吾州
作者：何景明
朝代：明

辽邈吾州地，名从申伯来。通淮一水下，入楚万峰开。旧国无遗庙，寒城有废台。秋郊独临眺，怀古意悲哀。
吾郡古要害地也闲居兴怀追咏古迹作诗八首
作者：何景明
朝代：明

西来一道是淮源，南向千峰尽楚山。风云尚拥蛟龙窟，天地曾开虎豹关。寂寂孤城申伯台，废园遗沼尽堪哀。繁华惟见东流去，歌舞空传此地来。南山西岭自天来，翠壁丹崖映日开。不见当时卧龙者，只今惟有钓鱼台。仙人昔返上清家，留下仙坛号紫霞。世人不识蓬莱树，道士空餐松柏花。郡西山畔旧禅宫，朝暮风烟多不同。已见楼台翠微里，更闻钟鼓白云中。震雷山头石潭水，夜夜蛟龙行雨归。青春下与沧溟会，白日常闻霹雳飞。楚关申戌郁茫茫，野草春沙更断肠。山头僧住何年砦，山下人耕古战场。故谢城边溪水流，郢中风物更堪愁。行人欲问阳春曲，此地犹传白雪楼。
吾郡古要害地也闲居兴怀追咏古迹作诗八首·其一
作者：何景明
朝代：明

西来一道是淮源，南向千峰尽楚山。风云尚拥蛟龙窟，天地曾开虎豹关。
吾郡古要害地也闲居兴怀追咏古迹作诗八首·其七
作者：何景明
朝代：明

楚关申戌郁茫茫，野草春沙更断肠。山头僧住何年砦，山下人耕古战场。
吾郡古要害地也闲居兴怀追咏古迹作诗八首·其三
作者：何景明
朝代：明

南山西岭自天来，翠壁丹崖映日开。不见当时卧龙者，只今惟有钓鱼台。
吾郡古要害地也闲居兴怀追咏古迹作诗八首·其二
作者：何景明
朝代：明

寂寂孤城申伯台，废园遗沼尽堪哀。繁华惟见东流去，歌舞空传此地来。
吾郡古要害地也闲居兴怀追咏古迹作诗八首·其五
作者：何景明
朝代：明

郡西山畔旧禅宫，朝暮风烟多不同。已见楼台翠微里，更闻钟鼓白云中。
吾郡古要害地也闲居兴怀追咏古迹作诗八首·其八
作者：何景明
朝代：明

故谢城边溪水流，郢中风物更堪愁。行人欲问阳春曲，此地犹传白雪楼。
吾郡古要害地也闲居兴怀追咏古迹作诗八首·其六
作者：何景明
朝代：明

震雷山头石潭水，夜夜蛟龙行雨归。青春下与沧溟会，白日常闻霹雳飞。
吾郡古要害地也闲居兴怀追咏古迹作诗八首·其四
作者：何景明
朝代：明

仙人昔返上清家，留下仙坛号紫霞。世人不识蓬莱树，道士空餐松柏花。
周仪宾朝天歌
作者：何景明
朝代：明

周君来从大梁发，摇鞭却指秦楼月。燕山腊尽春未生，可怜裘马冲霜雪。忆昨云霄谒帝关，春卿引见紫宸班。天门九重罗虎豹，一月不得朝龙颜。馆甥帝室恩数少，尚女王家礼非小。中山更传闻乐对，陈王亦进通亲表。伊昔梁王全盛时，车骑从官皆汉仪。遣使常闻八珍送，入朝数赐飞龙骑。百馀年间事势殊，诸侯出或乘驴车。朱门宾从想冠剑，白头王孙行路衢。君归为我一问讯，梁园赋客今何如。
和张子纯白发
作者：何景明
朝代：明

我见秋风惊壮心，君悲白发苦相侵。愁多不道潘年少，吟苦谁知越思深。客里岁时供览镜，天边霜雪助沾襟。平生浪说如云盛，蓬鬓稀疏式似今。
和李宗易内翰立春日作
作者：何景明
朝代：明

春日长安车马迎，密烟轻旭弄朝晴。诗来草动池塘色，吟罢花增馆阁情。万里江湖桃竹杖，十年风雨铁灯檠。一官樗散空时序，又见春盘细菜生。
和献吉送公顺
作者：何景明
朝代：明

君不见池中鱼，君不见泽中蛇，一朝羽翼起烟雾，向时头角盘泥沙。神物舒卷各有时，男子岂得常在家。君今年才四十馀，双？驷马高盖车。手中持文符，腰下佩辘轳。登山采球琳，涉水采珊瑚。吁嗟至宝今岂无，莫使和氏空号呼。
和献吉送公顺
作者：何景明
朝代：明
体裁：古风

君不见池中鱼，君不见泽中蛇，一朝羽翼起烟雾，向时头角盘泥沙。神物舒卷各有时，男子岂得常在家。君今年才四十馀，双�驷马高盖车。手中持文符，腰下佩辘轳。登山采球琳，涉水采珊瑚。吁嗟至宝今岂无，莫使和氏空号呼。
和王司封
作者：何景明
朝代：明

仙省新诗几度传，一吟乡思一凄然。许身自比南金重，浪迹聊为曲木全。燕地湖山春酒畔，楚天风雨夜灯前。看云听鸟同今日，跃马登龙忆往年。
和贾西谷暮春雨后之作
作者：何景明
朝代：明

溪雨清明过，游云薄远空。鸥喧春水至，燕落晚泥融。麦秀千家暗，桃花昨夜风。独怜艳阳日，尊酒未能同。
咏天宁寺塔
作者：何景明
朝代：明

七级芙蓉起，千年舍利藏。地形标海岳，人代阅隋唐。镜现三天象，珠含四日光。白毫空万里，处处有迷方。
咏怀十首
作者：何景明
朝代：明

北陆无淹晷，岁迈阴已长。摄衣起中夜，凛凛悲严霜。明月丽高隅，繁宿纵以横。徘徊仰天汉，惋彼参与商。形影永乖隔，万里徒相望。烈炎灼昆冈，乃辨金石坚。金石有恒性，销铄讵能迁。薪樗莫伤桂，刈萧毋及兰。薰莸不同器，清淆本殊源。君睹高翔翼，卑栖非所安。英英园中槿，朱荣媚朝阳。朝阳倏西隤，朗月借其光。驰辉难久耀，华陨不再扬。番番白马郎，皎皎青楼娼。容好岂足恃，相要在衷肠。积薪以待燔，畜裘以御冬。为物贵及时，馀者安足庸。金张藉地势，卫霍承华封。冯生守穷巷，白首不见容。贱者日迍邅，贵者日以崇。邈彼天上京，玉宫阍九重。高高不可测，欲往将何从。知鸟去？木，蝼蚁恋腐茎。复隍启危满，为山忌将成。泛观瀛海内，巨细各有情。哲夫炳身后，昧者营其生。千金买一壶，为豫当及早。江湖多风涛，舟楫不可保。寂寂沅湘流，长江上有枫。青蕙缘广隰，绿衡被洲中。扬舲溯烟沚，遥曕二妃宫。二妃何婉㜻，搴馨振微风。解佩遗下女，将以明我衷。光采不易合，精诚渺难通。浮云蔽江皋，白日忽已晚。还顾苍梧原，何时翠华返。飞鸿遵故渚，长鸣有馀哀。北地多悲风，霜雪日以催。灵乌集君舍，君反见疑猜。忠信苟不显，杀身亦何为。始知山梁雉，欲下仍徘徊。长安有绮楼，文窗结朱疏。俯视千万甍，遥临十二衢。楼中弹瑟女，容采耀城隅。岂无吉士诱，失身良为愚。回风入穗帐，倏忽白日徂。玉颜易销铄，不久当何如。白露晞朝日，苕荣委清秋。长风吹野草，飞藿不自谋。猥彼众多子，安知良士忧。覆水置平地，一散永不收。鼍错忧汉室，翻为六国仇。祸机苟不测，谈笑生戈矛。留侯信人杰，逝从赤松游。白玉本自白，苍蝇乱其真。谗言解胶漆，况匪平生亲。烈士死道傍，贪夫登要津。自古皆有然，兹恨何当申。蓬丘眇烟雾，贝宫郁嶙峋。列仙如可期，吾将蹑清尘。
咏怀十首·其一
作者：何景明
朝代：明

北陆无淹晷，岁迈阴已长。摄衣起中夜，凛凛悲严霜。明月丽高隅，繁宿纵以横。徘徊仰天汉，惋彼参与商。形影永乖隔，万里徒相望。
咏怀十首·其七
作者：何景明
朝代：明

飞鸿遵故渚，长鸣有馀哀。北地多悲风，霜雪日以催。灵乌集君舍，君反见疑猜。忠信苟不显，杀身亦何为。始知山梁雉，欲下仍徘徊。
咏怀十首·其三
作者：何景明
朝代：明

英英园中槿，朱荣媚朝阳。朝阳倏西隤，朗月借其光。驰辉难久耀，华陨不再扬。番番白马郎，皎皎青楼娼。容好岂足恃，相要在衷肠。
咏怀十首·其九
作者：何景明
朝代：明

白露晞朝日，苕荣委清秋。长风吹野草，飞藿不自谋。猥彼众多子，安知良士忧。覆水置平地，一散永不收。鼍错忧汉室，翻为六国仇。祸机苟不测，谈笑生戈矛。留侯信人杰，逝从赤松游。
咏怀十首·其二
作者：何景明
朝代：明

烈炎灼昆冈，乃辨金石坚。金石有恒性，销铄讵能迁。薪樗莫伤桂，刈萧毋及兰。薰莸不同器，清淆本殊源。君睹高翔翼，卑栖非所安。
咏怀十首·其五
作者：何景明
朝代：明

知鸟去？木，蝼蚁恋腐茎。复隍启危满，为山忌将成。泛观瀛海内，巨细各有情。哲夫炳身后，昧者营其生。千金买一壶，为豫当及早。江湖多风涛，舟楫不可保。
咏怀十首·其五
作者：何景明
朝代：明
体裁：古风

知鸟去�木，蝼蚁恋腐茎。复隍启危满，为山忌将成。泛观瀛海内，巨细各有情。哲夫炳身后，昧者营其生。千金买一壶，为豫当及早。江湖多风涛，舟楫不可保。
咏怀十首·其八
作者：何景明
朝代：明

长安有绮楼，文窗结朱疏。俯视千万甍，遥临十二衢。楼中弹瑟女，容采耀城隅。岂无吉士诱，失身良为愚。回风入穗帐，倏忽白日徂。玉颜易销铄，不久当何如。
咏怀十首·其八
作者：何景明
朝代：明
体裁：古风

长安有绮楼，文窗结朱疏。俯视千万甍，遥临十二衢。楼中弹瑟女，容采耀城隅。岂无吉士诱，失身良为愚。回风入繐帐，倏忽白日徂。玉颜易销铄，不久当何如。
咏怀十首·其六
作者：何景明
朝代：明

寂寂沅湘流，长江上有枫。青蕙缘广隰，绿衡被洲中。扬舲溯烟沚，遥曕二妃宫。二妃何婉㜻，搴馨振微风。解佩遗下女，将以明我衷。光采不易合，精诚渺难通。浮云蔽江皋，白日忽已晚。还顾苍梧原，何时翠华返。
咏怀十首·其六
作者：何景明
朝代：明
体裁：古风

寂寂沅湘流，长江上有枫。青蕙缘广隰，绿衡被洲中。扬舲溯烟沚，遥瞻二妃宫。二妃何婉㜻，搴馨振微风。解佩遗下女，将以明我衷。光采不易合，精诚渺难通。浮云蔽江皋，白日忽已晚。还顾苍梧原，何时翠华返。
咏怀十首·其十
作者：何景明
朝代：明

白玉本自白，苍蝇乱其真。谗言解胶漆，况匪平生亲。烈士死道傍，贪夫登要津。自古皆有然，兹恨何当申。蓬丘眇烟雾，贝宫郁嶙峋。列仙如可期，吾将蹑清尘。
咏怀十首·其四
作者：何景明
朝代：明

积薪以待燔，畜裘以御冬。为物贵及时，馀者安足庸。金张藉地势，卫霍承华封。冯生守穷巷，白首不见容。贱者日迍邅，贵者日以崇。邈彼天上京，玉宫阍九重。高高不可测，欲往将何从。
咏怀（四首）
作者：何景明
朝代：明

北陆无淹晷，岁迈阴已长。摄衣起中夜，凛凛悲严霜。明月丽高隅，繁宿纵以横。徘徊仰天汉，惋彼参与商。形影永乖隔，万里徒相望。¤
咏衣
作者：何景明
朝代：明

凄凄絺绤风，惨惨葛履霜。无衣叹豳奏，同袍怠秦章。物微申有赠，德音亮难忘。新缣托故素，温燠念寒凉。体裁合情志，拂拭生辉光。虽云异黄里，愿言同褧裳。
咏裘
作者：何景明
朝代：明

羔裘故人物，持赠何殷勤。俭表素丝质，光回锦绣文。豹祛未称美，孤白安足云。意比绨袍恋，恩同纩絮温。
咸阳原
作者：何景明
朝代：明

千秋陵墓地，驻马惜兹行。晚日登原殿，晴天见渭城。望春时极目，访古独含情。柰有咸阳草，风吹岁岁生。
哭以道
作者：何景明
朝代：明

激堕平生邂逅吟，想看垂死更伤心。天涯见面愁虽减，海上传书病已深。万里艰难归葬日，百年哀怨绝弦音。他时若挂留徐剑，忍向桥山觅墓林。
哭幼女行
作者：何景明
朝代：明

二十生男不解爱，颇厌世间儿子态。年来抱女心甚怜，却悔从前空慷慨。女生一岁眉目扬，笑指兄姊罗成行。镜里娇啼映窗牖，床前学步牵衣裳。春风吹蒐蒐不住，来从何来去何去。锦褓曾占梦月时，玉钱又哭埋香处。乾坤得失安有凭，昨日桨极今哀生。常怪他人不快意，乃知我辈真钟情。皇天能生亦能死，造物弄人每如此。云散云凝亦偶然，花开花谢缘何事。妇人性痴还过伤，奔走叫号如病狂。作诗示妻兼自解，转见人间父母肠。
喜刘朝信过饮三首
作者：何景明
朝代：明

坐惜芳菲晚，何人到野中。相邀一尊酒，来对百花丛。翡翠鸣春日，游丝堕碧空。谁知艳阳节，烂醉与君同。西郭栖迟地，春风亦可怜。落花寒食雨，高柳夕阳天。岸帻行林侧，移樽坐水边。啼莺如有意，数傍舞衣前。烟树孤城外，风花野水滨。群鸥不避客，双燕亦留人。况值清明后，酣歌烂熳春。相看三月暮，过我勿言频。
喜刘朝信过饮三首·其一
作者：何景明
朝代：明

坐惜芳菲晚，何人到野中。相邀一尊酒，来对百花丛。翡翠鸣春日，游丝堕碧空。谁知艳阳节，烂醉与君同。
喜刘朝信过饮三首·其三
作者：何景明
朝代：明

烟树孤城外，风花野水滨。群鸥不避客，双燕亦留人。况值清明后，酣歌烂熳春。相看三月暮，过我勿言频。
喜刘朝信过饮三首·其二
作者：何景明
朝代：明

西郭栖迟地，春风亦可怜。落花寒食雨，高柳夕阳天。岸帻行林侧，移樽坐水边。啼莺如有意，数傍舞衣前。
喜戴仲鹖得乡荐二首
作者：何景明
朝代：明

梁园未苑却宜秋，夹道槐花照绮楼。试问东瀛海边住，何如金明池上游。马上秋风得意归，丈夫岂是爱轻肥。傍人休讶新年少，曾向长安作布衣。
喜戴仲鹖得乡荐二首·其一
作者：何景明
朝代：明

梁园未苑却宜秋，夹道槐花照绮楼。试问东瀛海边住，何如金明池上游。
喜戴仲鹖得乡荐二首·其二
作者：何景明
朝代：明

马上秋风得意归，丈夫岂是爱轻肥。傍人休讶新年少，曾向长安作布衣。
喜望之至以诗迎之
作者：何景明
朝代：明

经岁青山下，空吟求友诗。故人天上至，慰我病中思。腊近冰霜苦，春回草木知。小堂终日待，枉驾莫教迟。
喜望之量移兼寄
作者：何景明
朝代：明

岭海投荒日，燕台望远时。三年一消息，万里转相思。归雁先知暖，惊乌尚绕枝。湘江催发棹，预报北来期。
嗟哉行
作者：何景明
朝代：明

老乌能啄牛能触，嗟哉世人互倾覆，自彻其藩盗入屋。同病者怜，同忧者叹。枭子夺凤，众鸡不安。何得同类反相残，彼梁可逝阱可避。祸福由人岂天意。君不见虎虽有爪鸿有翅。
四图诗赠何燕泉四首 其一 职方奉使
作者：何景明
朝代：明

卧游亭在古椿园，万里轺车出塞垣。天马一从随汉使，星槎谁复到河源。
四图诗赠何燕泉四首 其三 大卿考牧
作者：何景明
朝代：明

当朝太仆世称贤，在䮐常歌鲁颂篇。天上骕骦惟一骨，苑中騋牝实三千。
四图诗赠何燕泉四首 其二 藩省旬宣
作者：何景明
朝代：明

河南河北望行尘，露冕褰帷拜野人。嵩少风云千里色，覃怀花柳万家春。
四图诗赠何燕泉四首 其四 都宪巡抚
作者：何景明
朝代：明

西域百年通贡篚，中丞万里建旌旄。坐扫蛮山开瘴疠，永令滇海息波涛。
四图诗赠何燕泉四首·职方奉使
作者：何景明
朝代：明

卧游亭在古椿园，万里轺车出塞垣。天马一从随汉使，星槎谁复到河源。河南河北望行尘，露冕褰帷拜野人。嵩少风云千里色，覃怀花柳万家春。当朝太仆世称贤，在䮐常歌鲁颂篇。天上骕骦惟一骨，苑中騋牝实三千。西域百年通贡篚，中丞万里建旌旄。坐扫蛮山开瘴疠，永令滇海息波涛。
圆通寺
作者：何景明
朝代：明

晓问圆通寺，青山拄杖寻。飞梁袅石涧，寒日抱霜林。殿閤攀跻远，关河眺望深。下看孤鸟翼，万里送遥心。
垓下行
作者：何景明
朝代：明

咸阳原上失秦鹿，戍夫入关竞驰逐。君王自负十尺躯，傍人更讶重瞳目。横行按剑一何威，叱咤四海随指挥。诸侯西向受金印，壮士东归尽锦衣。阴陵道中夜失援，垓下孤军独迎战。百万王师来震天，八千子弟随飞电。自言百战当一身，宁知一败损威神。美人帐下看无主，骏马江边弃与人。楚歌声高暮云伫，孤灯对酒惨不语。盖世英雄力拔山，一夕悲哀泪如雨。君不见三军缟素行负戈，乌江不渡愁风波。古来失道众所弃，父老虽怜将奈何。
城东泛舟
作者：何景明
朝代：明
体裁：五言律诗

水郭移尊宴，沙原列骑停。岸开平放舸，林转曲通亭。雨意云垂白，风情柳送青。衣冠夕临泛，东望极沧溟。
城南妇行
作者：何景明
朝代：明

城南有寡妇，见客泣数行。自言良家女，少小藏闺房。青春娇素手，白日照红妆。父母偏见怜，嫁我不出乡。前年弥鲁乱，腥秽入我堂。弟兄各战死，亲戚俱阵亡。嗟哉华艳质，忍耻罹凶强。忧愁云发变，辛苦朱颜伤。昨闻故夫在，息消通两方。百金赎我身，三年归旧疆。归来门巷异，人少蓬蒿长。转盼夫亦死，儿女空在傍。薄田无耕犊，寒腊无完裳。人生固有命，妾独遭此殃。况复官军至，烧焚庐井荒。主将贪贿赂，百死不一偿。朝廷自有法，出师亦有名。妾身何足道，无乃乖天常。
城略阳
作者：何景明
朝代：明

扶风令，城略阳，贼来略阳令走藏。扶风令为登城唤，抽刀誓众众不散。三日抗城一日战，战不利兮生缚见，见贼骂贼危不变。略阳城人尽为鬼，略阳令生扶风死，守臣上奏惊天子。君不见扶风令死封公卿，嗟尔略阳之令胡为生。
塘上行
作者：何景明
朝代：明

蒲生寒塘流，日与浮萍俦。风波摇其根，飘转似客游。客游在万里，日夕望故州。鶗鴂鸣岁暮，蟪蛄知凛秋。暑退厌絺绤，寒至思重裘。佳人不与处，圆魄忽四周。房栊凄鸣玉，纨素谁为收。白云如车盖，冉冉东北浮。安得云中雁，尺帛寄离愁。
复庵王公锦
作者：何景明
朝代：明

斯人中土彦，未老即重泉。荐鹗推前达，乘骢忆少年。声名起霄汉，词翰落云烟。志在身先退，才高道亦全。剑横常自许，宝弃复谁怜。世业襄城旧，孤坟汝路偏。脩文应地下，遗像俨生前。未得瞻风概，空令涕泪悬。
复见阮生行
作者：何景明
朝代：明

阮生别我尚总角，三月不见冠峨峨。未知华实竟何似，眼看玉树成枝柯。君不见世间日月翻如波，昨日黑发今则皤。龙驹千里汗成血，道傍老马空蹉跎。人生少时不努力，齿大身长嗟奈何。
夏夜薛子宅
作者：何景明
朝代：明

飘风激疏牖，飞雨散高庭。白云荫华月，青天垂列星。褰裳望西苑，园树发青荧。阴馆辟炎埃，峻槛临岩嵉。泠泠朱夏井，肃肃玄夜扃。披雾聆霏谈，逍遥畅神形。游心娱竹素，此乐诚可经。
夜
作者：何景明
朝代：明
体裁：五言律诗

地远柴门静，天高夜气凄。寒星临水动，片月向沙低。入室喧虫语，张灯住鸟啼。自然幽意惬，不是恋深栖。
夜坐
作者：何景明
朝代：明

暮雨寒云黯复开，山斋独坐思叹裁。水生门外沙鸥至，月落灯前江雁来。西海交游总霄汉，十年踪迹但尘埃。长安不见空回首，岁晚愁登万里台。
夜归昌化寺
作者：何景明
朝代：明

日落归山刹，松风处处声。幽深不易到，昏黑更多惊。壑断寻溪入，峰回截岭行。兹游藉朋好，奇绝冠平生。
夜访黄明甫
作者：何景明
朝代：明

相忆江湖梦寐前，相逢京洛更悽然。白头重感同盟意，春雪犹传寡和篇。醉里菊花开晚暮，坐深金鼓动霜天。十年岐路无穷事，话对秋堂夜不眠。
夜过刘以道兄弟
作者：何景明
朝代：明

风灯悬岸馆，竹色静春沙。山水停湘瑟，池塘到谢家。雪融花尚细，烟袅柳初斜。对酌情亲夜，能无恋物华。
夜过君采
作者：何景明
朝代：明

天边归客滞寒城，下马残尊万里情。冬馆明灯犹艳菊，水乡春棹杳啼莺。风尘岁暮愁相送，险路人间怅独行。莫把悲歌助哀柝，北堂今夕泪沾缨。
夜过川甫
作者：何景明
朝代：明

日午诗相约，更深马独来。惭非问奇客，知是草玄才。月柝枫乌起，霜灯竹户开。因思高李辈，词赋擅梁台。
夜酌黑龙潭二首
作者：何景明
朝代：明

川流一曲抱，峭壁万年开。白石传杯坐，青天送月来。蛟龙亦自舞，鸥鹭岂相猜。谁识仙潭上，天留此钓台。百顷风潭静，澄波夜转明。江山一壶酒，天地六人情。醉踏金鳌背，潜窥玉鲤行。龙宫月长满，何惜坐深更。
夜酌黑龙潭二首·其一
作者：何景明
朝代：明

川流一曲抱，峭壁万年开。白石传杯坐，青天送月来。蛟龙亦自舞，鸥鹭岂相猜。谁识仙潭上，天留此钓台。
夜酌黑龙潭二首·其二
作者：何景明
朝代：明

百顷风潭静，澄波夜转明。江山一壶酒，天地六人情。醉踏金鳌背，潜窥玉鲤行。龙宫月长满，何惜坐深更。
夜集世其次戴子韵
作者：何景明
朝代：明

醴酒燕京夕，朱弦楚客心。情亲不觉醉，慷慨岂忘吟。哀柝霜天迥，丛篁雪馆深。江湘旧行地，何日更南寻。
夜集刘德徵
作者：何景明
朝代：明

冬夜深杯醉减愁，北堂寒色坐幽幽。长安第宅频相过，海内冠裳此并游。竹静风灯悬近牖，天清霜月起明楼。燕南楚北谁非客，旅雁宾鸿各自求。
夜集勤甫宅时秉衡至
作者：何景明
朝代：明

同乡耽宴集，浮岁感飘零。况复故人至，相邀明月亭。琴清繁玉露，坐久密秋星。从此冀佳贶，无忘瑶草青。
夜集赠吕仲木
作者：何景明
朝代：明

石室抽书旧，金门待诏来。官勋三载见，客抱此宵开。刘向本经术，马迁真史才。斯文久寥落，望子早登台。
夜集锦夫同本贞限韵
作者：何景明
朝代：明

万里同乡友，飘零叹此逢。江山饶涕泪，岁月老形容。风散城边角，云传海上烽。中原尚格斗，未可问云松。
大功德寺
作者：何景明
朝代：明

宝地烟霞上，珠林霄汉间。宣皇留殿宇，今日共追攀。御榻临丹壑，行宫锁碧山。帝城看不远，时见五云还。
大梁吟送李进士
作者：何景明
朝代：明

大梁擅豪华，钜野生龙蛇。顷乘曹李辈，擢秀冠诗家。神驹并逐两超绝，凡马百万空咨嗟。李邕门下多奇士，曹是贤甥李高弟。登龙自昔忝通家，附骥相看总名世。梁王台馆罢歌钟，兔园宾客有遗踪。侯嬴旧隐夷门里，李渤今归少室峰。回望嵩高瞻岳首，即寻玄圃问河宗。可怜二子诗家秀，吾生已愧卢王后。司马黄金赋未逢，杨雄白首书空就。李当春日别燕川，曹也诵诗神黯然。蓬池更忆阮公啸，肠断洪波绿水篇。
大梁行
作者：何景明
朝代：明

朝登古城口，夕藉古城草。日落独见长河流，尘起遥观大梁道。大梁自古号名区，富贵繁华代不殊。高楼歌舞三千户，夹道烟花十二衢。合汨轮驺交紫陌，鸣钟暮入王侯宅。红妆不让掌中人，珠履皆为门下客。片言立赐万黄金，一笑还酬只白璧。带甲连营杀气寒，君王推毂将登坛。弯弧自信成功易，拔剑那知报怨难。已见分符连楚越，更闻飞檄救鄞郸。一朝运去同衰贱，意气雄豪似惊电。杨花飞入侯嬴馆，草色凄迷魏王殿。万骑千乘空云屯，绮构朱甍不复存。夜雨人归朱亥里，秋风客散信陵门。川原百代重回首，宋寝隋宫亦何有。游鹿时衔内苑花，行人尚折繁台柳。繁台下接古城西，春深桃李自成蹊。朝来忽见东风起，薄暮飞花满故堤。
大石关行
作者：何景明
朝代：明

青山千仞城百尺，云中嵯峨列万石。关门控险铁不如，万人可望不可踰。蛮兵一朝杀关吏，驱马入关履平地。山头矛戟多于草，弩箭射甲如射缟。当关秪用一夫力，胡为万卒犹难保。君不见山上城堞毁，楼倾四壁立。青狸苍兕朝对啼，白蒿黄云暮愁入。
大祀
作者：何景明
朝代：明

金榜星辰幕，瑶函海岳编。受禧同汉室，登禅异秦年。日抱龙旂转，天流羽盖旋。杨雄老陪从，白首赋《甘泉》。
大祀
作者：何景明
朝代：明

金榜星辰幕，瑶函海岳编。受禧同汉室，登禅异秦年。日抱龙旗转，天流羽盖旋。扬雄老部从，白首赋《甘泉》。
天坛沈道士观中
作者：何景明
朝代：明

夏日天坛上，登临傍九霄。川原一以眺，楼观郁岧峣。洞口逢丹侣，花间醉碧箫。清沙日色尽，翻恨马蹄遥。
天坛雷道士院
作者：何景明
朝代：明

帝宫高锁汉郊畿，羽士琴书静可依。萝洞昼栖云雾入，石坛秋礼佩环归。丛丛晚竹临风整，嘒嘒玄蝉曳日微。渡海却思千载事，买山今恨十年违。
太白山歌
作者：何景明
朝代：明

我闻太白横西域，百里苍苍见寒色。灵源万古谁穷探，雷雨窈冥岩洞黑。中峰迢迢直上天，瑶宫玉殿开云烟。千盘万折不到顶，石壁铁锁空高悬。阴崖皑皑积古雪，绝壑长松几摧折。鸟道斜穿剑阁云，龙潭倒映峨嵋月。高僧出世人不知，飞仙凌空笙鹤随。洞天福地在只尺，怅望尘海令心悲。
太虚上人为起书楼
作者：何景明
朝代：明

书楼新起赖休公，况接丹梯百丈通。秪为云松巢此地，不须车马到山中。白云倚槛临丹壑，明月开轩坐碧空。更作百年投老计，已将别业傍禅宫。
夷陵
作者：何景明
朝代：明

夷陵城边江水浑，无数轻帆落远津。万水云中三峡路，猿声愁杀渡江人。
奉和严太史谒泰陵三首
作者：何景明
朝代：明

敬皇十八载，四海一何安。鼎成弃万国，弓堕哭千官。白日园陵閟，秋云松柏寒。龙游万岁后，寂寞葬衣冠。世切如云望，天摧格帝功。弥留念诸将，顾命托三公。玉几星辰上，玄宫霜露中。松楸恸哭地，白日起悲风。夜壑霜钟杳，秋岑玉殿扃。穗帷风淅淅，银海月冥冥。象卫朝群帝，龙藏扈百灵。临门日呼召，天语旧臣聆。
奉和严太史谒泰陵三首·其一
作者：何景明
朝代：明

敬皇十八载，四海一何安。鼎成弃万国，弓堕哭千官。白日园陵閟，秋云松柏寒。龙游万岁后，寂寞葬衣冠。
奉和严太史谒泰陵三首·其三
作者：何景明
朝代：明

夜壑霜钟杳，秋岑玉殿扃。穗帷风淅淅，银海月冥冥。象卫朝群帝，龙藏扈百灵。临门日呼召，天语旧臣聆。
奉和严太史谒泰陵三首·其三
作者：何景明
朝代：明
体裁：五言律诗

夜壑霜钟杳，秋岑玉殿扃。繐帷风淅淅，银海月冥冥。象卫朝群帝，龙藏扈百灵。临门日呼召，天语旧臣聆。
奉和严太史谒泰陵三首·其二
作者：何景明
朝代：明

世切如云望，天摧格帝功。弥留念诸将，顾命托三公。玉几星辰上，玄宫霜露中。松楸恸哭地，白日起悲风。
奉寄泉山先生
作者：何景明
朝代：明

北战南征兵未休，我师高卧只林丘。苍生尚系裴公望，白发宁忘范老忧。江上弋人徒慕雁，海边渔父不惊鸥。冥冥萝月三山外，独倚京华万里楼。
奉寄泉山先生
作者：何景明
朝代：明

馆阁三朝旧，江湖万里长。北山高硉矹，南斗极光芒。皓首归难挽，苍生意未忘。春风旧桃李，何日傍门墙。
姜子岭至三岔
作者：何景明
朝代：明

出岭上云霓，入溪下烟岚。高高不可极，杳杳讵能探。朱崖秀夏木，石壁？寒潭。千林览葱茜，百丈窥澄涵。崩奔谷响赴，隐曜川光含。登陟力不辞，险阻情已谙。潜渊羡垂纶，越巘思停骖。振策岷峨西，扬帆江汉南。临深匪忘惧，履坦但怀惭。
姜子岭至三岔
作者：何景明
朝代：明
体裁：古风

出岭上云霓，入溪下烟岚。高高不可极，杳杳讵能探。朱崖秀夏木，石壁�寒潭。千林览葱茜，百丈窥澄涵。崩奔谷响赴，隐曜川光含。登陟力不辞，险阻情已谙。潜渊羡垂纶，越巘思停骖。振策岷峨西，扬帆江汉南。临深匪忘惧，履坦但怀惭。
嫦娥图
作者：何景明
朝代：明

月宫峨峨冷光射，桂树长生花不谢。玉宇琼楼闭早秋，金蟾银兔啼寒夜。夜寒露下步瑶台，罗袜仙裙冉冉来。屏障乍开云母隔，帘栊遥望水精开。明星迢渺斜银汉，谁拟丰神传素练。霓裳羽衣世莫闻，雾鬟雪貌人难见。灵药空疑后羿妻，吹箫跨鹤几人迷。君欲遨游广寒殿，直攀万丈青云梯。
子昂画马歌
作者：何景明
朝代：明

学士宋王孙，画马皆龙姿。曾写飞黄出天厩，尚留云影落瑶池。池头马官锦靴裤，缓鞚长牵时拂顾。万里精神开绢素，百年毛鬣生风雾。吁嗟内乘无人识，想见奔腾过都国。翠仗朱轩数往来，金羁玉勒增颜色。只今天子罢南征，又闻东巡辽海城。安得四马忽然生，登台一顾千金轻，天上常随八骏行。
子纯宅夜集怀望之
作者：何景明
朝代：明

花月同游客，江湘万里遥。燕閒如我辈，杯酒又今宵。转觉花愁思，翻教月寂寥。无论去与住，俱是断蓬飘。
子纯邀过东卿
作者：何景明
朝代：明

朝回闻折简，骑马过西邻。把酒对今雨，看花逢故人。云阴初薄暮，莺啭尚馀春。向日江湖梦，飘零见尔频。
子衡在狱感怀二十韵
作者：何景明
朝代：明

朋俦日乖蹇，念汝涕如濆。贾谊生非晚，邹阳志不群。书从梁狱上，哭向汉庭闻。天地虞罗密，江湖钓饵芬。路豺那可问，屋鼠竟难熏。已惧苍蝇点，真成贝锦文。神龙在污淖，鸷鸟失青云。日月盆还覆，薰莸器不分。斗间谁辨剑，野外枉怀芹。谈虎嗟何及，亡猿祸已云。高才元脱略，众口但纷纭。木直防先伐，兰芳忌自焚。昼台幽白日，冬井下霜氛。晓榻明星晰，阴墙白草曛。连骖虚缱绻，尺牍阻慇勤。石父遭齐相，钟仪滞楚军。受书贤不死，演易圣犹勤。缧绁终非罪，文章固有勋。燕臣霜霰烈，庶女震雷殷。伫见天王圣，金鸡早赦君。
孙太史宅赠宫挥使二首
作者：何景明
朝代：明

壮士承恩天上还，黄云白雪暗西山。破虏未传青海曲，封侯须到玉门关。白马骍弓出蓟门，相逢意气倒金尊。功勋要识将军吕，文字先看太史孙。
孙太史宅赠宫挥使二首·其一
作者：何景明
朝代：明

壮士承恩天上还，黄云白雪暗西山。破虏未传青海曲，封侯须到玉门关。
孙太史宅赠宫挥使二首·其二
作者：何景明
朝代：明

白马骍弓出蓟门，相逢意气倒金尊。功勋要识将军吕，文字先看太史孙。
孟冬
作者：何景明
朝代：明

孟冬严气至，坐见物华微。古树犹秋色，寒山半夕晖。江湖深欲冻，鸿雁各知归。羸病便深卧，从兹日掩扉。
孤雁篇
作者：何景明
朝代：明

孤雁北来来几时，穷冬无侣鸣声悲。云长路渺去安极，日暮天寒飞更迟。洞庭潇湘落秋水，苦竹黄芦一千里。清怨时从鸣笛生，断行暮逐哀筝起。尘沙关塞愁转蓬，随风且落江湖中。微躯幸免庖人俎，短翮长辞猎士弓。君不见陇山鹦鹉解人语，一生自恨黄金笼。
孤鹤篇
作者：何景明
朝代：明

我家孤鹤李侯赠，霜仪皎洁三尺高。向人似矜短羽翼，失侣岂免长呼号。赤霄青云暮延伫，天长路远飞不去。日来秋塘啄苦蓼，时向空墙倚脩树。忆昔初在山人家，雌雄和鸣闲且嘉。夜寒对舞庭中月，日暮双栖岭上霞。李侯平生重幽德，致此远自东吴国。金栊玉槛脱相送，异种奇毛惜不得。一自天涯失旧行，垂头战羽空徬徨。朝闻横笛音相和，夕对鸣弦影自伤。荒阶雨湿多泥滓，毛翮摧颓风不起。奋迅那推一鹗先，昂藏且在群鸡里。吁嗟人世是还非，华表千年更一归。蓬莱宫内青瑶树，会接文鹓比翼飞。
安南
作者：何景明
朝代：明

崎岖踰岭路，到郭已昏钟。城险苗难近，关高贾不通。郊烟秋牧马，崖日暖收蜂。民俗殊中域，生涯亦颇同。
安庄道中
作者：何景明
朝代：明

处处人家空薜萝，几年凋弊扰干戈。山过白水峰峦峻，路入盘江瘴厉多。岭徼土风连百粤，郊原人语杂诸罗。侧身西望看铜柱，此地曾经马伏波。
宗哲初至夜集
作者：何景明
朝代：明

卫川舟楫九秋旋，京洛衣冠更此筵。万里况逢鸿雁候，一杯仍对菊花天。灯前月落城乌起，堂上云开塔树悬。聚散古今同逆旅，莫看风景倍悽然。
官仓行
作者：何景明
朝代：明

长棘周袤三丈垣，高门铁锁缄两关。黄须碧衫下廒吏，白板朱书十行字。帐前喧呼朝不休，剪旌分队听唱筹。富家得粟堆如丘，大车槛槛服两牛。乡间饿夫立墙下，稍欲近前遭吏骂。
宝剑篇
作者：何景明
朝代：明

我有双龙之宝剑，重之不灭只吴钩。雄游九天横素秋，雌鸣匣中声啁啾。扶风豪士邯郸侠，千金在傍不敢酬。雪花星文照玉玦，赠汝慰我心所求。汝今年才二十四，北上长安见天子。手翳凤凰跨骐骥，肝胆义气无与比。古花江头春风起，绿袍青绶带秋水。想见提携白日前，更看结佩青云里。我初铸此良已劳，昆吾铁冶风雷号。宝鞘玉珥黄金错，何以系之赤锦绦。砍地翻虞沧溟倒，倚天未觉虹蜺高。十年在匣尚未试，尝恐弃置成铅刀。君不见丰城紫氛埋古狱，星辰夜摇魍魉哭。奇器逢人自有时，肯使尘沙竟湮没。又不见蓝田宝山空突兀，顽石却指神锋秃。平生虽有不炼钢，一用不谨为弃物，吁嗟戴生尔无忽。
宝鸡县
作者：何景明
朝代：明

鸡鸣山下古陈仓，板屋千家清渭傍。曲岸迢遥凌秀麦，流渠宛转入垂杨。
客至
作者：何景明
朝代：明

蓬门断来往，草径自荒芜。有客何方至，呼儿问浊酤。弹琴待风月，把酒话江湖。更枉新诗赠，长吟兴不孤。
客至
作者：何景明
朝代：明
体裁：五言律诗

野外逢迎少，柴门落叶稠。人闲不扫室，客到始梳头。且为烹茶坐，还因看竹留。登临如有兴，更上水边楼。
宫词四首
作者：何景明
朝代：明

杳杳高城南苑阴，苑中日夕翠华临。城边猎骑分行逐，射得黄熊索赐金。碧草萋萋生御沟，垂杨袅袅夹朱楼。窗临北斗空中起，水接银河天上流。微霜凄凄金井栏，城头月出冻云残。玉楼高对蓬莱雪，谁道宫中夜不寒。宫中夕寒花不开，金屋沉沉玉殿苔。才见高台灯火下，更闻前路管弦催。
宫词四首·其一
作者：何景明
朝代：明

杳杳高城南苑阴，苑中日夕翠华临。城边猎骑分行逐，射得黄熊索赐金。
宫词四首·其三
作者：何景明
朝代：明
体裁：七言绝句

微霜凄凄金井栏，城头月出冻云残。玉楼高对蓬莱雪，谁道宫中夜不寒。
宫词四首·其二
作者：何景明
朝代：明

碧草萋萋生御沟，垂杨袅袅夹朱楼。窗临北斗空中起，水接银河天上流。
宫词四首·其四
作者：何景明
朝代：明

宫中夕寒花不开，金屋沉沉玉殿苔。才见高台灯火下，更闻前路管弦催。
宿淇公方丈
作者：何景明
朝代：明

落日罢登临，禅房秋坐深。不妨留枕簟，聊得谢冠簪。楼閤湖天影，松萝洞月阴。明朝又朝市，回忆碧山岑。
宿胡山人家
作者：何景明
朝代：明

骑马侵晨出，看山至日昏。鸣鸡千嶂里，高树一家村。白石斜通径，清泉直到门。秪疑人世外，别自有乾坤。
寄三子诗
作者：何景明
朝代：明
体裁：五言律诗

鄠杜终南曲，邠岐渭北陲。水多龙卧处，山有凤来时。星宿中宵动，风云万里移。沧江问灵剑，离合少人知。
寄世恩爱日楼
作者：何景明
朝代：明

东曹昔赋望云行，南国今传受日名。九折岂忘回驭志，百年真慰倚门情。江乡春水鲥鱼至，海岸冬雷竹笋生。珍重楼中调膳者，此身何止万金轻。
寄五清先生
作者：何景明
朝代：明

地比天南一寄声，楚山蜀道两关情。他乡岁月仍羁旅，故国风尘尚甲兵。张翰本非思玉鲙，谢安终不忘苍生。遥瞻山斗徒劳仰，苦恨江湖不易行。
寄任司训
作者：何景明
朝代：明

不见任公子，飘飘旅客魂。苦吟惟白发，生计有清尊。散吏真兼隐，荒城不异村。人间好事者，谁到广文门。
寄任司训
作者：何景明
朝代：明

江湖不见任公子，风雨常怀老郑虔。异域亲朋皆万里，故乡花柳又新年。青春已共浮云去，白日难同逝水还。为道故人从别后，一身憔悴泪双悬。
寄任宏器
作者：何景明
朝代：明

白发三年客，沧江万里船。相思一回首，怀抱即依然。碧草成诗梦，桃花入醉眠。高车易倾覆，何以广文毡。
寄刘东之宪副二首
作者：何景明
朝代：明

百里山河外，孤城雨雪中。迁莺犹未起，应是待春风。长安经岁别，日日望春归。不及随阳鸟，双双又北飞。
寄刘东之宪副二首·其一
作者：何景明
朝代：明

百里山河外，孤城雨雪中。迁莺犹未起，应是待春风。
寄刘东之宪副二首·其二
作者：何景明
朝代：明

长安经岁别，日日望春归。不及随阳鸟，双双又北飞。
寄君山
作者：何景明
朝代：明

尘踪西过巴陵地，尚欠君山寺里诗。十里无缘携客到，六年不见使人思。空岩竹映湘妃庙，旧井潮深柳毅祠。湖上老仙谁得遇，夜寒横笛向江吹。
寄周明府
作者：何景明
朝代：明

旧业燕京下，何方更卜家。知君能大隐，城市即烟霞。商谷多芝草，淮山有桂花。相招空梦寐，岐路满天涯。
寄孙世其
作者：何景明
朝代：明

世路渺难定，相期未有涯。昔为燕地客，常到楚人家。系马中堂树，听莺上苑花。故园看北斗，肠断忆京华。
寄孙世其举人
作者：何景明
朝代：明

得意西风里，宾筵听鹿鸣。此生看事业，今日重科名。锦树连江路，秋花照楚城。北来休太晚，慰我隔年情。
寄孙世其四首
作者：何景明
朝代：明

騕袅如龙马，长鸣碧草萋。莫将千里志，暂悔蹶霜蹄。对书当为读，对食当为饱。平生无限事，努力在远道。戴生北上日，吾吟宝剑篇。相过若相见，高咏亦堪传。旅食京华暮，那能不忆家。封书何日至，塞雁一行斜。
寄孙世其四首·其一
作者：何景明
朝代：明
体裁：五言绝句

騕袅如龙马，长鸣碧草萋。莫将千里志，暂悔蹶霜蹄。
寄孙世其四首·其三
作者：何景明
朝代：明

戴生北上日，吾吟宝剑篇。相过若相见，高咏亦堪传。
寄孙世其四首·其二
作者：何景明
朝代：明

对书当为读，对食当为饱。平生无限事，努力在远道。
寄孙世其四首·其四
作者：何景明
朝代：明

旅食京华暮，那能不忆家。封书何日至，塞雁一行斜。
寄孟望之
作者：何景明
朝代：明

昔在长安日，相看慰别颜。君行太行谷，多亦下燕关。春去无消息，秋来书未还。可怜骨肉梦，常越万重山。
寄家书
作者：何景明
朝代：明

一返滇中使，重嗟故里违。老亲遥在念，薄禄未能归。雨雪三冬暗，家书累月稀。激缄灯下发，回雁隔云飞。
寄少谷山人二首
作者：何景明
朝代：明

武夷九曲上仙庭，锦叠青天万仞屏。下望神人钓鳌石，北风吹雾海冥冥。台岳中峰綵雾生，石梁遥挂赤霞城。仙潭尺素传云鲤，报尔今寻华顶行。
寄少谷山人二首·其一
作者：何景明
朝代：明

武夷九曲上仙庭，锦叠青天万仞屏。下望神人钓鳌石，北风吹雾海冥冥。
寄少谷山人二首·其二
作者：何景明
朝代：明

台岳中峰綵雾生，石梁遥挂赤霞城。仙潭尺素传云鲤，报尔今寻华顶行。
寄岳阳庞推官四首
作者：何景明
朝代：明

君因谪宦留南郡，予亦罢官归故乡。同是凤凰池上客，江湖千里转堪伤。洞庭湖边花柳新，岳阳楼上更逢春。閒来载酒题诗去，还似当时贾舍人。三载江城佐郡郎，十年天上旧鹓行。曾持画省郎官笔，况著瑶墀近侍裳。湖水春来不见沙，九疑南望是天涯。轩辕台上清风树，湘女祠边日暮花。
寄岳阳庞推官四首·其一
作者：何景明
朝代：明

君因谪宦留南郡，予亦罢官归故乡。同是凤凰池上客，江湖千里转堪伤。
寄岳阳庞推官四首·其三
作者：何景明
朝代：明

三载江城佐郡郎，十年天上旧鹓行。曾持画省郎官笔，况著瑶墀近侍裳。
寄岳阳庞推官四首·其二
作者：何景明
朝代：明

洞庭湖边花柳新，岳阳楼上更逢春。閒来载酒题诗去，还似当时贾舍人。
寄岳阳庞推官四首·其四
作者：何景明
朝代：明

湖水春来不见沙，九疑南望是天涯。轩辕台上清风树，湘女祠边日暮花。
寄希哲望之二兄
作者：何景明
朝代：明

东风怅别十年欢，北斗愁临五夜看。海内君亲情独苦，天涯兄弟见俱难。孤城落日黄鹂暮，紫塞青春旅雁寒。君梦可曾回故里，予心终日在长安。
寄康子
作者：何景明
朝代：明

十年朋辈飘零尽，海内兵戈战斗馀。花剧秦川谁见汝，雁稀燕北渺愁予。碧山拟著潜夫论，丹壁应藏太史书。自笑此身今更出，风尘空望白云居。
寄张别驾
作者：何景明
朝代：明

苦忆朗陵张别驾，尺书念忽到林丘。江东亦起秋风兴，溪上难忘雪夜舟。山郭有花空怅望，水亭无客自淹留。汀兰岸柳俱相待，莫负清樽此日游。
寄张季升给事
作者：何景明
朝代：明

独立当霄汉，清誉在处闻。朝趋青琐闼，日侍御垆薰。温室千年树，蓬莱五色云。同年还愧我，天上早离群。
寄张提学伯纯
作者：何景明
朝代：明

旧属朝端望，俱称柱下才。九霄骢马出，千仞凤凰来。河洛经中岳，星辰动外台。山城有桃李，花向几时开。
寄彭幸庵中丞
作者：何景明
朝代：明

山海藏身远，朝廷属望频。骏功收战伐，龙卧偃经纶。星宿黄河气，风云华岳神。生才元有待，终起慰斯人。
寄徐太守
作者：何景明
朝代：明

塞雁去复尽，燕台愁望春。十年同病客，万里各风尘。南国已碧草，清江空白蘋。秋来有词赋，莫使怨骚人。
寄徐慱士二十二韵
作者：何景明
朝代：明

有美云间士，才名洛下传。逢时不得意，谪宦转悠然。殊渥优文学，清阶谢纠缠。班行亦霄汉，官侣是神仙。楼阁星辰丽，宫墙日月连。院桃红烂日，阙桧碧参天。贾谊为王傅，阳城淑后贤。诸生攻诵法，六馆藉陶甄。玉序金镛列，虚廊石鼓悬。雅音凄古调，奇字索遗镌。刘向忧经术，杨雄困草玄。罗伤廷狱宅，座叹广文毡。鲁璧藏书日，齐门鼓瑟年。青衿时涕泪，学士尽奔迁。鹦鹉愁金络，麒麟耻玉鞭。客心千里雁，归兴五湖船。上国同倾盖，长宵更接筵。彩云停翠管，白雪绕朱弦。怅别燕台下，凄凉楚水边。海鸥终浩荡，天马自腾骞。朋旧稀相见，江湖益可怜。因风问消息，尺素几时旋。
寄怀端虚堂
作者：何景明
朝代：明

草堂风物迥无伦，夔府诗成更有神。携酒几时容入社，卜居今日愿为邻。谢安亦有东山妓，文举元多北海宾。珍重城边花竹树，年年不厌访君频。
寄戴仲鹖进士
作者：何景明
朝代：明

戴生久离别，宦况近何如。白日閒官舍，青云近帝居。明时难自晦，直道未应疏。问我生涯事，山中懒著书。
寄易内翰
作者：何景明
朝代：明
体裁：五言律诗

日日望长沙，忆君城柳斜。风尘愁燕雀，江海叹龙蛇。公子天边草，夫人庙口花。故乡杯酒罢，遥亦念京华。
寄李献吉二首
作者：何景明
朝代：明

君作梁园客，予登楚水台。春风河上柳，不寄一枝来。渭水天边树，黄河日暮流。春来千里外，知尔故乡愁。
寄李献吉二首·其一
作者：何景明
朝代：明

君作梁园客，予登楚水台。春风河上柳，不寄一枝来。
寄李献吉二首·其二
作者：何景明
朝代：明

渭水天边树，黄河日暮流。春来千里外，知尔故乡愁。
寄李空同
作者：何景明
朝代：明

黄河腊月冰十丈，纵有鲤鱼那得上。楚天鸿雁避霜雪，未得逢春难北向。康王城边沙草曛，梁王台上多暮云。野人岁晚谁相对，桐柏山中空忆君。
寄李郎中
作者：何景明
朝代：明

星辰画省凤凰池，同接金门白玉墀。庭树昼闲褰碧幕，苑花春好并金羁。西京车马谁言乐，东汉衣冠忽已悲。万里艰难归故土，两乡迢递限云逵。青冥垂趐人皆惜，白日批鳞世所知。天上神仙元有谪，古来贤圣本多危。陆机入洛名逾盛，司马游梁赋益奇。海内竞传高士传，朝庭谁诉党人碑。齐堂雷震冤臣出，魏阙天高狱吏欺。千古死灰安国泪，万年灾异广川辞。虞罗亦放冥飞鸟，卜猎何烦后载罴。得失竟须知塞马，荣华终不易涂龟。嗟予蹇拙惭君匹，念汝风流实我师。索处自应思故旧，生涯今已笑支离。遨游昔忝登龙会，驽下深怀附骥思。贡禹王阳同出处，钟期伯子是交期。河阳云树情俱苦，渭曲烟花愿岂迟。回首西山多寇盗，扁舟南国有旌旗。腐儒潦倒愁沟壑，游子飘零枉岁时。路阻时危难会面，不禁涕激望君垂。
寄杭东卿
作者：何景明
朝代：明

海内宾朋隔，天边涕泪遥。一书无计达，万里更能招。碧树东南地，寒江日夜潮。石梁如可度，仙路坐相邀。
寄杭东卿高曾唯二宪副
作者：何景明
朝代：明
体裁：七言律诗

旧游俱是吴中俊，相忆遥为越下吟。他日云霄须比翼，此时金石更同心。楼舡水战江流急，鼓角秋城海日阴。寇贼两乡今阻绝，北云南树各沾襟。
寄杭东卿高曾唯二宪副
作者：何景明
朝代：明

旧游俱是吴中俊，相忆遥为越下吟。他日云霄须比翼，此时金石更同心。楼船水战江流急，鼓角秋城海日阴。寇贼两乡今阻绝，北云南树各沾襟。
寄梁宗烈
作者：何景明
朝代：明

怜君下第日，即我挂冠时。岐路千行泪，浮云万里悲。天高南海柱，地远曲江祠。处处豺狼斗，相逢未可期。
寄樊国宾
作者：何景明
朝代：明

不见樊卿久，空怜岁月长。爱书王逸少，癖画米元章。业绍青缃旧，名沾玉牒香。十年相会地，烧烛对秋堂。
寄焦太史蕴德
作者：何景明
朝代：明

抱璞声名旧，逢时意气殊。麒麟出天厩，騕袅在云衢。世史称司马，英词继董孤。遥知东观里，终日会文儒。
寄王文熙
作者：何景明
朝代：明

之子南归日，江湖泪泫然。凉风一夕至，秋月几回圆。鸿雁求巢急，雕鹏各自迁。三年望天末，徒有寸心悬。
寄王甥朝良忧居
作者：何景明
朝代：明

念尔忧居日，山栖不到城。下帷如董传，闭户即孙生。苫块冰霜重，鲲鹏羽翼成。人言尔似舅，潦倒愧贤甥。
寄王职方
作者：何景明
朝代：明

故人王郎天上客，一岁寄书凡两束。山中病夫俦侣稀，念子不见心转郁。长淮浪高河无梁，我无羽翼到尔傍。京师南来四千里，春鸿秋雁每相望。
寄空同子卜居襄阳
作者：何景明
朝代：明

尔定襄阳宅，云山好傍谁。草怜王粲井，花醉习家池。留滞悲江汉，驱驰感岁时。扁舟空怅望，未有鹿门期。
寄粹夫四首
作者：何景明
朝代：明

伊昔京室娱，安知岐路戚。君就河内栖，予从关西役。同源异流上，抚事乖心迹。终尔返轮鞅，音尘慰岑寂。肥遁世久钦，苦节晚逾峻。悬萝邈莫攀，翠壁迥千仞。冥心道与超，晦迹名反近。将遂谐龙蠖，混然保贞顺。昔闻孙登啸，千载识其音。岧峣百门上，髣髴三湖阴。鸿举已寥廓，鸾响犹空林。旷哉既往古，契此徵于今。阮公虽旷达，于道未真见。石髓不可餐，赤文讵能辨。服理昧情性，眩物矜神诞。傥君示中行，遥垂大人撰。
寄粹夫四首·其一
作者：何景明
朝代：明

伊昔京室娱，安知岐路戚。君就河内栖，予从关西役。同源异流上，抚事乖心迹。终尔返轮鞅，音尘慰岑寂。
寄粹夫四首·其三
作者：何景明
朝代：明

昔闻孙登啸，千载识其音。岧峣百门上，髣髴三湖阴。鸿举已寥廓，鸾响犹空林。旷哉既往古，契此徵于今。
寄粹夫四首·其二
作者：何景明
朝代：明

肥遁世久钦，苦节晚逾峻。悬萝邈莫攀，翠壁迥千仞。冥心道与超，晦迹名反近。将遂谐龙蠖，混然保贞顺。
寄粹夫四首·其四
作者：何景明
朝代：明

阮公虽旷达，于道未真见。石髓不可餐，赤文讵能辨。服理昧情性，眩物矜神诞。傥君示中行，遥垂大人撰。
寄胡宗器悼内
作者：何景明
朝代：明

玉箫不听凤凰鸣，银汉愁看织女星。永夜机中悲蟋蟀，十年窗下拾流萤。白头司马空多恨，清泪安仁更苦形。见说生儿是奇器，他年应慰九泉灵。
寄赠刘东山先生次林都宪韵
作者：何景明
朝代：明

一疏归来卧旧山，几回天上识容颜。城边黄石留侯去，海内苍生谢傅閒。日月梦随天阙仗，烟波家在洞庭湾。南瞻江汉无多路，不得乘槎一往还。
寄赠庄国宾
作者：何景明
朝代：明

上馆宜才子，佳名玉叶光。文章夺云锦，衣服惹天香。下笔惊鹦鹉，吹箫跨凤凰。淮王门下客，冠盖日相望。
寄赠张方伯
作者：何景明
朝代：明

君侯风神有奇格，秀髯方瞳兼广额。少年甲第已峥嵘，壮岁功名更辉赫。长淮之西古蔡州，我侯清风千载沭。行人尚闻歌叔度，童子犹思迎细侯。出参方岳声雷动，复道中州又栖凤。大省才贤岂易推，巨卿名位由来重。黄河清洛静风埃，少室乔嵩云雾开。行见虞廷咨岳典，共看商室济川材。忆昔别公汝水上，太行西来隔千嶂。抱病还依故里居，有怀空向夷门望。夷门道接大梁东，车轮日日度春风。道傍为问南来使，早晚朝端召寇公。
寄赠王子衡四章
作者：何景明
朝代：明

昔饯迈伊始，今怀缅犹故。城憩屡淹薄，舟游一洄溯。弭节指颓景，摇车首东路。仓皇抗手别，邈绝赏心晤。赏心眷景光，川汜渺徂征。窜身穷海上，卧痾天边城。倾歌岛岸坼，蹙汨波楼惊。飘音承来讯，颇叙栖泊情。栖泊倦淮堧，量移遂山郭。沈迷谢簿领，褰开尽岩崿。云翔叶县凫，风唳华亭鹤。困谐宣城兴，复枉临海作。临海叠灵巘，洞壑丹霞林。名胜纪图牒，仙圣秘幽深。俗营迕微尚，旷怀俟同心。倘追凌风步，灭响升云岑。
寄赠王子衡四章·其一
作者：何景明
朝代：明

昔饯迈伊始，今怀缅犹故。城憩屡淹薄，舟游一洄溯。弭节指颓景，摇车首东路。仓皇抗手别，邈绝赏心晤。
寄赠王子衡四章·其三
作者：何景明
朝代：明

栖泊倦淮堧，量移遂山郭。沈迷谢簿领，褰开尽岩崿。云翔叶县凫，风唳华亭鹤。困谐宣城兴，复枉临海作。
寄赠王子衡四章·其二
作者：何景明
朝代：明

赏心眷景光，川汜渺徂征。窜身穷海上，卧痾天边城。倾歌岛岸坼，蹙汨波楼惊。飘音承来讯，颇叙栖泊情。
寄赠王子衡四章·其四
作者：何景明
朝代：明

临海叠灵巘，洞壑丹霞林。名胜纪图牒，仙圣秘幽深。俗营迕微尚，旷怀俟同心。倘追凌风步，灭响升云岑。
寄赠王子衡御史时按关中
作者：何景明
朝代：明

独坐清关内，台中觉汝贤。函崤天下险，周召国风先。按节人文朗，登台使命宣。豺狼避骢马，神鬼泣龙泉。文彩惊流辈，徵庸忆往年。衣冠随谒帝，馆阁望登仙。省接星辰近，池临雨露偏。畏途逢改革，新法忤权奸。放逐江湖去，飘零岁月迁。地卑栖铩羽，天近起联翩。残寇犹冲突，苍生极倒悬。专征空授钺，募战岂论钱。漂血江河赤，僵尸楚蜀连。俊才兼武略，要地有威权。马上排金戟，军前赠玉鞭。笑谈安石计，激切贾山篇。汉苑南山下，秦城北斗边。相思一回首，万里各风烟。
寄边太常
作者：何景明
朝代：明

不薄淮阳守，翻辞大省寮。联翩追近地，奉引忆先朝。碧落仙人馆，银河织女桥。汉仪瞻卤簿，虞乐典箫韶。日月旂常动，星辰剑佩摇。耸身殊道路，回首隔云霄。河内犹宜借，山阴岂见招。乾坤五马贵，江海一麾遥。雅识怀金奏，同游叹玉镳。岁年只毂转，岐路一蓬飘。鸾翮终难锻，莺迁本在乔。九苞应不远，览德是何朝。
寄钱水部
作者：何景明
朝代：明

多情钱水部，别后有哀吟。万里秋风兴，孤舟日暮心。白沙宫舍迥，沧海故园深。怅望佳期隔，殷勤数寄音。
寄阮行人
作者：何景明
朝代：明

夫子风流士，高怀近若何。张骞能奉使，阮籍自行歌。文字留中岳，楼船渡大河。梁都看不远，枉驾几时过。
寄阴舍人
作者：何景明
朝代：明

卧病春城暮，相思汝水浔。紫薇鸾掖远，碧草凤池深。鸣佩他年梦，看花此日心。故知俱散尽，北望一沾巾。
寄雷长史
作者：何景明
朝代：明

不见雷夫子，相望岁半馀。王门盛宾客，仙府足图书。贾傅才谁敌，相如病独居。怜君兼吏隐，休忆锦江鱼。
寄顾华玉
作者：何景明
朝代：明

词客金陵去，那期岁屡过。相思秋水隔，怅望暮云多。清庙朱弦瑟，华堂白纻歌。徽音久寂寞，高调近如何。
寄题丹阳孙氏七峰山房
作者：何景明
朝代：明

闻尔山房胜，青天秀七峰。芙蓉叠日月，云雾袅杉松。阶倚岩峦积，窗通洞壑重。丹霞互明灭，瑶草自春冬。静得沉冥趣，幽探仙圣踪。源潭暗雷雨，白昼有蟠龙。
寄题苍谷寺
作者：何景明
朝代：明

曲水盘山地，松门路不分。青天望嵩少，白昼吐风云。过客空高兴，徵君自有文。霜钟翠微里，日暮渺相闻。
寄题郑园
作者：何景明
朝代：明

三山今有郑公园，避俗从来亦避喧。萝竹青青垂谷口，花林霭霭覆桃源。天边鸿雁春寥廓，海畔蛟龙昼曲蟠。南斗尺书招隐意，白云丛桂几攀翻。
寄马君卿固安
作者：何景明
朝代：明

弦歌今作王畿宰，辞赋元倾上国人。易水尘沙连雨雪，汉家楼观接星辰。交期秪望云间履，生计犹惭海上纶。寇盗纵横朋旧隔，江湖此日泪盈巾。
寄马君卿进士
作者：何景明
朝代：明

怜君得意日，骑马向春风。通籍金门里，分曹画省东。宫袍唐进士，陛戟汉郎中。辞赋相如妙，声名谁与同。
寄黔国公
作者：何景明
朝代：明
体裁：七言律诗

万里山川开百粤，十年戎马暗三巴。伏波铜柱冲炎塞，横海楼舡出瘴沙。鸿雁不传天北字，琼瑶空忆日南华。飘飘奉使金门客，目断银河八月槎。
寄黔国公
作者：何景明
朝代：明

万里山川开百粤，十年戎马暗三巴。伏波铜柱冲炎塞，横海楼船出瘴沙。鸿雁不传天北字，琼瑶空忆日南华。飘飘奉使金门客，目断银河八月槎。
密雨
作者：何景明
朝代：明

密雨过清朝，空山对寂寥。久阴雷电蛰，旷野虎狼骄。鹭立清沙近，鸥行白水遥。眼前常见汝，俗物谩相招。
寒
作者：何景明
朝代：明

水郭逢寒早，城阴惨澹中。远山常雾雨，衰柳更天风。病骨思狐貉，愁颜付酒筒。关河待冰雪，何处有途穷。
寒食
作者：何景明
朝代：明

沙岸青春雨，风吹野水涯。不沽寒食酒，空映古坟花。城郭人烟细，楼台暮景斜。东流尔何意，滚滚送年华。
对菊四首
作者：何景明
朝代：明

三闾大夫不愿醉，五柳先生不愿醒。一醒一醉缘何事，坐对寒花烟满庭。菊过重阳开更繁，城中车马未曾看。种来本是山家物，白露青霜共暮寒。槛畔辉辉纤月斜，幽香独立殿年华。多情似与诗人约，一夜还开四五花。露委烟斜更有情，黄花紫萼太分明。只教秋色常为主，莫遣西风怨落英。
对菊四首·其一
作者：何景明
朝代：明

三闾大夫不愿醉，五柳先生不愿醒。一醒一醉缘何事，坐对寒花烟满庭。
对菊四首·其三
作者：何景明
朝代：明

槛畔辉辉纤月斜，幽香独立殿年华。多情似与诗人约，一夜还开四五花。
对菊四首·其二
作者：何景明
朝代：明

菊过重阳开更繁，城中车马未曾看。种来本是山家物，白露青霜共暮寒。
对菊四首·其四
作者：何景明
朝代：明

露委烟斜更有情，黄花紫萼太分明。只教秋色常为主，莫遣西风怨落英。
对雪
作者：何景明
朝代：明

九衢飘雪乱人行，独坐开堂烟霰生。曲槛回廊轻驻景，袅云停日重含情。风前花絮疑三月，天外楼台望五城。出塞燕歌翻自苦，入筵春曲向谁成。
对雪怀刘朝信
作者：何景明
朝代：明

十月孤城云黯然，万峰飞雪此溪边。烟斜细细萦寒日，风急飘飘落暮天。何处玉珂迷紫陌，几家银烛照华筵。茅堂此际堪乘兴，不放山阴半夜船。
寺中吾子馆海石榴
作者：何景明
朝代：明

西林云昼静，覆院海榴花。坐映东窗下，疑窥邻女家。枝枝摇绿水，片片落丹霞。错比珊瑚树，光辉逼日华。
寺中张子言自浙来话
作者：何景明
朝代：明

石阁晴云抱，花宫夕漏催。我游天姥梦，尔向海门回。日月双龙剑，乾坤一酒杯。山中问百草，早晚折春雷。
寺中斋居简崔内翰张侍御
作者：何景明
朝代：明

径雪草生细，林寒莺到稀。伤春怀二子，斋沐掩禅扉。石室栖金马，天花落绣衣。分明共朝市，鹓鹭不同飞。
寺中送段子还蒲州
作者：何景明
朝代：明

段子两龙剑，西行歌莫催。探花天上返，观日海边回。一别云房树，相思雪夜杯。禹门读书处，终夕听风雷。
寺僧留宿
作者：何景明
朝代：明

留宿频经夜，虚空断俗缘。独吟依野衲，不寐听山泉。水月人间地，香灯象外天。何时谢城郭，来此共安禅。
寿徐广文
作者：何景明
朝代：明

七十六年过，悠悠湖海人。青松高比节，黄鹤健如身。子有徐卿贵，官同郑老贫。春花岁满眼，常得醉佳辰。
寿李生父
作者：何景明
朝代：明

五十五年人，乾坤未老身。佳辰近元日，物色是新春。白发何须变，青山不当贫。充闾更有子，莫厌酒觞频。
寿泉山先生
作者：何景明
朝代：明

德业台衡望，精神光岳灵。汉储怀羽翼，周士服仪刑。绂舄登三省，皋比拥六经。飞章白哭闼，解组凤凰亭。慷慨阳城饯，悽惶楚泽醒。丹心对日月，白首卧沧溟。积庆璿源浚，垂芳奕叶馨。彩衣叶子宴，玉树谢家庭。海峤神仙窟，烟霄凫鹤翎。栖身葺薜荔，返老斸松苓。花映衣裳古，芝凝眉发青。三山开寿域，万里动文星。雨露知桃李，春秋报荚蓂。圣朝耆俊礼，早晚贲云扃。
寿罗山胡侍御
作者：何景明
朝代：明

直道清风天下重，寿年况复古来稀。江边舟楫非忘世，海内干戈早拂衣。白石灵芝春自长，秋山黄鹤健高飞。更喜绣衣经故里，遥看綵服拜重闱。
寿西涯相公
作者：何景明
朝代：明

黄阁文章鸣大雅，玉机功业赞维新。十年天下先忧激，五亩园中独乐身。南极寿星朝北斗，灵芝仙草映长春。裴公郭相看前代，社稷苍生望老臣。
寿许司马
作者：何景明
朝代：明

间代生豪杰，乘时见哲人。雄姿龙马异，伟器庙廊珍。浩荡天开运，崔嵬岳降神。扶持元有自，制作固无伦。磊落先朝事，峥嵘报主身。九霄随日月，万里出风尘。柱下鲁簪笔，台端早曳绅。触邪持豸角，纠缪逆龙鳞。道直官频谪，时危志不伸。流言铄金石，雅操厉松筠。行路知桓典，专城借寇恂。清誉高士论，优诏阐皇仁。紫禁弹冠入，黄沙捧节巡。谠谟仍寡合，正气凛难驯。厚宠临危辱，幽期迈隐沦。班行看解绶，河上羡垂缗。谢卧东山里，夷归北海滨。苍生悬望切，青琐荐书频。改革逢多难，仓皇忆旧臣。帝心虚简在，神武藉经纶。指顾三边静，吹嘘四表春。朝廷推汲黯，帷幄用陈遵。图识鱼蛇变，营观虎豹侁。赤墀分雨露，画省接星辰。下殿常宣问，临轩数见亲。御香携袖满，瑞锦赐袍新。不屈朱门贵，能怜白屋贫。散衙时待士，开閤晚留宾。片善无攸伏，微言得具陈。重闱俱钁钁，诸子益振振。窦氏燕山桂，庄生漆圃椿。趋庭罗彩服，列鼎席文茵。梦燕佳辰协，乘牛紫气真。庶司欲轨范，斯世待陶甄。愿保乔松岁，长登要路津。颂声垂琬琰，勋业上麒麟。末进瞻休采，愚衷实忭忻。魏公中土彦，谁谓德无邻。
寿邝廷瑞太守
作者：何景明
朝代：明

五马归来日，闲身六十强。春花自烂熳，云水共徜徉。邑种菜公竹，邦留召伯棠。平生天下志，白首付沧浪。
封君许太史公寿章
作者：何景明
朝代：明

仙人亲捧紫瑶编，凤鸟双盘赤锦笺。天上封章传翰苑，山中寿酒属春筵。星辰影动台垣里，林壑光生海岳前。回问郎君碧霄路，石麟金马玉堂悬。
将雪有怀
作者：何景明
朝代：明

长安十万户，骑马欲何之。已动寻梅兴，空成采葛诗。雪心知霰集，云意怯风吹。今夜西堂烛，萧然有所思。
小斋初开崔郭田三君子至
作者：何景明
朝代：明

本买堂斋为客居，敢扳冠盖枉吾庐。清风坐引高人榻，深夜门停长者车。竹下凉蟾辉几杖，花间萤火静琴书。黄门翰苑俱邻近，浊酒盘餐意不疏。
小景四首
作者：何景明
朝代：明

楼阁倚江滨，桃花照暮春。安知看花者，不是武陵人。草阁散晴烟，柴门竹树边。门前有江水，常过打鱼船。煦日枫林赤，含风菊蕊黄。家家白酒热，何处过重阳。远岸冻云落，高林寒日斜。前村昨夜雪，闻说有梅花。
小景四首·其一
作者：何景明
朝代：明

楼阁倚江滨，桃花照暮春。安知看花者，不是武陵人。
小景四首·其三
作者：何景明
朝代：明

煦日枫林赤，含风菊蕊黄。家家白酒热，何处过重阳。
小景四首·其二
作者：何景明
朝代：明

草阁散晴烟，柴门竹树边。门前有江水，常过打鱼船。
小景四首·其四
作者：何景明
朝代：明

远岸冻云落，高林寒日斜。前村昨夜雪，闻说有梅花。
少谷子行
作者：何景明
朝代：明

少谷子在武夷之山，二十抱策叩燕关。朝排阊阖暮湖海，九霄万里身翻攀。岂徒声名冠帝里，要使踪迹穷人寰。朅来京华始一识，意气形神两相得。肺腑真成水石痼，词章亦带烟霞色。龙姿鹤性不易驯，海思江清浩无极。顷将东游观岱宗，便欲下泛沧溟中。鼍风奔浪岩洞黑，鳌日压山楼观红。南浮红淮览吴越，复工会稽探禹穴。去鸟晴生雁宕云，飞虹夜蹑天台雪。波涛窈渺岑崿移，遍访名山入武夷。仗剑不忧百怪出，采芝或得群仙随。只今妙年始三十，辞官读书志何逸。九曲烟花对草堂，三山萝月开芸室。已看凤凰在千仞，回首骅骝空万匹。八月高城气稍劲，流萤木叶交相映。燕山游子落日吟，海滨归客秋风兴。他日遥寻少谷峰，武夷莫作终南径。
岁晏
作者：何景明
朝代：明

岁晏看人事，苍茫系所思。浮云当日暮，积雪见春迟。报国元无术，宁亲未有期。独怜张内侍，吟绝四愁诗。
岁晏行
作者：何景明
朝代：明

旧岁已晏新岁逼，山城雪飞北风烈。徭夫河边行且哭，沙寒水冰冻伤骨。长官叫号吏驰突，府帖连催筑河卒。一年征求不少蠲，贫家卖男富卖田。白金纵有非地产，一两已值千铜钱。往时人家有储粟，今岁人家饭不足。饥鹤翻飞不畏人，老鸦鸣噪日近屋。生男长成聚比邻，生女落地思嫁人。官家私家各有务，百岁岂止疗一身。近闻狐兔亦征及，列网持矰遍山域。野人知田不知猎，蓬矢桑弓射不得。嗟吁今昔岂异情，昔时新年歌满城。明朝亦是新年到，北舍东邻闻哭声。
岁晏行
作者：何景明
朝代：明

旧岁已晏新岁逼，山城雪飞北风烈。徭夫河边行且哭，沙寒水冰冻伤骨。长官叫号吏驰突，府帖连催筑河卒。一年徵求不少蠲，贫家卖男富卖田。白金纵有非地产，一两已值千铜钱。往时人家有储粟，今岁人家饭不足。饥鹤翻飞不畏人，老鸦鸣噪日近屋。生男长成聚比邻，生女落地思嫁人。官家私家各有务，百岁岂止疗一身。近闻狐兔亦徵及，列网持矰遍山域。野人知田不知猎，蓬矢桑弓射不得。嗟吁今昔岂异情，昔时新年歌满城。明朝亦是新年到，北舍东邻闻哭声。
岁暮
作者：何景明
朝代：明

岁暮孤城日易阴，溪边茅屋苦寒侵。江湖更觉龙蛇远，霜雪翻教燕雀深。病起一身惟纵酒，愁来双泪忽沾襟。山林钟鼎皆吾志，北望悠悠万里心。
岳将军岩
作者：何景明
朝代：明
体裁：古风

欃枪弄芒天改色，汴京失守乘舆北。鄂王唾手复中原，两河豪杰皆奋力。刊山筑岩声裂空，和议误国隳成功。千秋英魄或游此，森森草树生悲风。
岳豫之小画四首
作者：何景明
朝代：明

溪上水生茅屋凉，溪边风急树颠狂。山中车马何曾到，秪有云松尽日苍。碧江楼阁夕阳边，万壑千峰生暮烟。江上长松一千尺，月明常系打鱼船。百尺孤城对碧山，层层楼观倚云间。水明沙白风涛静，更有何人到此关。树下茅斋当昼清，江边寺阁倚新晴。苍苔石径无人到，独有幽人江上行。
岳豫之小画四首·其一
作者：何景明
朝代：明

溪上水生茅屋凉，溪边风急树颠狂。山中车马何曾到，秪有云松尽日苍。
岳豫之小画四首·其三
作者：何景明
朝代：明

百尺孤城对碧山，层层楼观倚云间。水明沙白风涛静，更有何人到此关。
岳豫之小画四首·其二
作者：何景明
朝代：明
体裁：七言绝句

碧江楼阁夕阳边，万壑千峰生暮烟。江上长松一千尺，月明常系打鱼舡。
岳豫之小画四首·其二
作者：何景明
朝代：明

碧江楼阁夕阳边，万壑千峰生暮烟。江上长松一千尺，月明常系打鱼船。
岳豫之小画四首·其四
作者：何景明
朝代：明

树下茅斋当昼清，江边寺阁倚新晴。苍苔石径无人到，独有幽人江上行。
岳阳
作者：何景明
朝代：明
体裁：七言律诗

楚水滇池万里游，使车重喜过巴丘。千家树色浮山郭，七月涛声入郡楼。寺里池亭多旧主，城中冠盖半同游。明朝又下章华路，江月湖烟绾别愁。
岳阳城中闻笛
作者：何景明
朝代：明

何处笛声三四弄，坐听疑隔楚江濆。落梅折柳怨清夜，激羽流商哀白云。月上山楼人独倚，风高秋院客先闻。洞庭空阔潇湘冷，缥缈馀音送雁群。
峡中
作者：何景明
朝代：明

自昔偏安地，于令息战侵。江穿巫峡隘，山凿鬼门深。浊浪鱼龙黑，寒天日月阴。夜猿啼不尽，凄断故乡心。
崔生行
作者：何景明
朝代：明

崔生自反金陵谪，骑马复走长安陌。时危颇负经济才，海内但识文章客。自从盗贼近神京，四海不见烟沙清。黄河流血日惨怛，中原战骨霜纵横。朔方兵马又已弱，天下财赋难尽榷。书生不得言世务，大臣谁有匡时略。我到长安访交友，子与河内犹相厚。感今恋故有，吐胆倾心共杯酒。去年更见玄都花，万事空伤蓟门柳。河内忧时未解颜，子亦谈兵不辍口。金矿玉璞隐光耀，紫气龙泉郁盘久。议论反遭时辈忌，形容岂免流俗丑。王良伯乐不在御，骅骝騕褭徒能走。人言古人未可轻，古人往往皆无成。子云老大不晓事，殷浩当时空有名。事去惟应嗟白首，时来未必济苍生。即今风尘尚澒洞，羽檄飞符递相送。西北山河战角悲，东南天地军麾动。江海未见鲁连耻，朝廷不闻贾生恸。尘埃早知才质殊，霄汉况睹名声重。瑀宫清庙待琴瑟，大厦明堂要梁栋。天生公等世所须，努力他时有大用。
崔生行
作者：何景明
朝代：明

崔生自返金陵谪，骑马复走长安陌。时危颇负经济才，海内俱识文章客。自从盗贼近神京，四海不见烟沙清。黄河流血日惨怛，中原战骨霜纵横。朔方兵马又已弱，天下财赋难尽榷。书生不得言世务，大臣谁有匡时略。我到长安访交友，子与河内犹相厚。感君恋故有绨袍，吐胆倾心共杯酒。六年更见玄都花，万事空伤蓟门柳。河内忧时未解颜，子亦谈兵不辍口。金矿玉璞隐光曜，紫气龙泉郁盘久。议论反遭时辈忌，形容岂免流俗丑。王良伯乐不在御，骅骝騕袅徒能走。人言古人未可轻，古人往往皆无成。子云老大不晓事，殷浩当时空有名。事去惟应嗟白首，时来未必济苍生。即今风尘尚澒洞，羽檄飞符递相送。西北山河战角悲，东南天地军麾动。江海未见鲁连耻，朝廷不闻贾生恸。尘埃早知才质殊，霄汉况睹名声重。閟宫清庙待琴瑟，大厦明堂要梁栋。天生公等世所须，努力他时有大用。
巫山高
作者：何景明
朝代：明

巫山高极青冥间，翠绾参差十二鬟。神女仙裙佩缨动，行云飞入荆王梦。含情流盼轻烟中，玉床瑶枕荐君宫。紫罗白縠垂香风，恍惚蒐散莫与同。微霜销落高丘树，哀猿孤吟鸟双去。荒淫沦灭竟何为，暮雨冥冥归古祠。
席上分得时字送豫斋二首
作者：何景明
朝代：明

泽国登楼处，江船见月时。回书寄来使，多是客中诗。花影晚离离，迢遥动远思。清宵不成寐，山雨到窗时。
席上分得时字送豫斋二首·其一
作者：何景明
朝代：明
体裁：五言绝句

泽国登楼处，江舡见月时。回书寄来使，多是客中诗。
席上分得时字送豫斋二首·其一
作者：何景明
朝代：明

泽国登楼处，江船见月时。回书寄来使，多是客中诗。
席上分得时字送豫斋二首·其二
作者：何景明
朝代：明

花影晚离离，迢遥动远思。清宵不成寐，山雨到窗时。
平坝城南村（三首）
作者：何景明
朝代：明

朝出城南村，策马入荆杞。村中八九家，烟火自成里。儿童候晨光，稍稍荆扉启。四邻务收获，时复披草语。昵昵何所云，但言好禾黍。¤
平坡
作者：何景明
朝代：明

晚眺平坡上，苍茫万壑前。一僧行树杪，诸客到寒天。险骇将崩石，清怜乍坼泉。翠华公主塔，缥缈碧山巅。
平埧城南村三首
作者：何景明
朝代：明

朝出城南村，策马入荆杞。村中八九家，烟火自成里。儿童候晨光，稍稍荆扉启。四邻务收穫，时复披草语。眤眤何所云，但言好禾黍。秋阴结林霏，细雨洒茅室。牧放止近郊，牛羊不相失。广园散花林，平畴蔼风日。长幼不出门，咸知恋俦匹。喧喧车马中，徒为慕高秩。悬舆当何时，可使志愿毕。沉沉古陂水，日暮寒更绿。隔陂见居人，萝蔓缠草屋。摘禾留客饭，采薪发秋木。童稚持竹竿，雨中放鸡鹜。区区化外国，犹得睹淳朴。
平埧城南村三首·其一
作者：何景明
朝代：明

朝出城南村，策马入荆杞。村中八九家，烟火自成里。儿童候晨光，稍稍荆扉启。四邻务收穫，时复披草语。眤眤何所云，但言好禾黍。
平埧城南村三首·其三
作者：何景明
朝代：明

沉沉古陂水，日暮寒更绿。隔陂见居人，萝蔓缠草屋。摘禾留客饭，采薪发秋木。童稚持竹竿，雨中放鸡鹜。区区化外国，犹得睹淳朴。
平埧城南村三首·其二
作者：何景明
朝代：明

秋阴结林霏，细雨洒茅室。牧放止近郊，牛羊不相失。广园散花林，平畴蔼风日。长幼不出门，咸知恋俦匹。喧喧车马中，徒为慕高秩。悬舆当何时，可使志愿毕。
平夷二首
作者：何景明
朝代：明

滇南八月中，绿林何萋萋。居人亦相辏，数里闻鸣鸡。路转无诘曲，山行少攀跻。回瞻贵阳道，咫尺蹊壑迷。夜宿平夷馆，风悲气始凄。月光皎东壁，白露寒螀啼。凭高视中原，但觉众星低。长路心益壮，浩歌天之西。
平夷二首·其一
作者：何景明
朝代：明

滇南八月中，绿林何萋萋。居人亦相辏，数里闻鸣鸡。路转无诘曲，山行少攀跻。回瞻贵阳道，咫尺蹊壑迷。
平夷二首·其二
作者：何景明
朝代：明

夜宿平夷馆，风悲气始凄。月光皎东壁，白露寒螀啼。凭高视中原，但觉众星低。长路心益壮，浩歌天之西。
平夷所老人
作者：何景明
朝代：明

平夷老人发两肩，哀哀泪落古城烟。岁收斗粟输田赋，日向诸邻乞米钱。风雨饥寒趋路侧，子孙流落避兵年。青春有伴难还土，白首无家尚戍边。官里征徭何日已，军中苦乐古来偏。魂惊战鼓心犹怯，臂中飞弧肉尽穿。独去负戈巡气砦，谁来销甲种春田。朝廷德意思柔远，阃幄谟猷在识先。夷狄本为王者外，卒徒能受帅师怜。敢愁沟壑填衰谢，只拟封疆息秽膻。我愿麾前法唐将，筹边有策到今传。
平彝道中
作者：何景明
朝代：明
体裁：五言绝句

岩悬云自薄，山小路仍斜。古柏苍松里，参差几树花。
平溪
作者：何景明
朝代：明
体裁：五言律诗

徙倚平溪馆，天高秋气清。水萤光不定，山籁响难平。夜火云间戍，寒枫江上城。终宵无梦寐，高枕听滩声。
平越
作者：何景明
朝代：明

清晨发平越，雾暗山益密。仆夫各相戒，路远恐迷失。薄午游气清，参差众峰出。鸡鸣溪谷中，始见崖上日。云叶分杳冥，高原被华实。秋风起丛林，兴怠乃非一。悠悠远行游，历险难具述。
庆成宴
作者：何景明
朝代：明

汉主汾游日，周王镐宴时。礼成天地协，乐奏凤凰仪。上殿承天语，登筵拜帝釐。载歌天保颂，还称既醉诗。
废屋
作者：何景明
朝代：明

废屋空山里，风沙不见人。坏墙惟有径，独树更无邻。寇盗三关逼，徵求万国频。江湖暮摇落，回首一沾巾。
度河
作者：何景明
朝代：明

夙征肇延津，明晨临大河。洪源下积石，砥柱屹嵯蛾。渺渺梁宋区，汗漫纵经过。自非陵与岸，於安障其波。扬帆赴中流，四顾莽无涯。崇云徂广泽，迅风夕吹沙。积阴不可测，鱼龙偃相加。前无千尺梁，一苇胡足夸。人生寡恒居，奚异波上槎。岂无舟楫志，漂泊当奈何。
康脩撰海
作者：何景明
朝代：明

矫矫龙头士，胜跃在明时。群游慕豪放，栖志固有期。赤骥鸣烟霄，不受黄金羁。挥毫御清宴，浩思随风飞。镫前激高倡，顾盼孰与希。究古摘遗编，颇好班马辞。良史久无称，斯文当在兹。
延津歌送韩令
作者：何景明
朝代：明

延津寇过馀少男，延津县令莫停骖。双凫直向黄河北，一雁先飞清卫南。黄河岸边不种麦，浊浪滔天多贾客。城中少男尔勿愁，县令到时为买牛。
弘道书院
作者：何景明
朝代：明

梁栋起层云，松筠散夕曛。九嵏瞻泰岱，清渭接河汾。冠盖时时集，弦歌夜夜闻。登堂持节印，衰薄愧斯文。
张侍御仲修送弓
作者：何景明
朝代：明

绣服意相亲，彫弓把赠新。独怜投笔志，未老据鞍身。昼控鸣风镝，宵弯抱月轮。倚天时一望，西北有胡尘。
张太守宅同贾长教会集
作者：何景明
朝代：明

迟日香风细细回，招邀更喜广文陪。千年又下南州榻，二月同传北海杯。午院云阴移几席，春城雨色映楼台。三鳣五马皆高客，独愧江鸥共往来。
张子纯宅对月
作者：何景明
朝代：明

长安今夜月，留客此堂开。影落清樽里，光从玉殿来。苑花添帐望，邻笛助悲哀。幸接仙郎饮，高歌愧尔才。
张子近得道士饮鹿血术欲试未得吾家有一鹿欲取血饮张子临庖哀呼不忍见死乃作诗遗张子焉
作者：何景明
朝代：明

闻餐玉脯饮丹血，补脑还精身体轻。刀几即看哀一死，道人那忍说长生。
张季升望云图歌
作者：何景明
朝代：明

黄门身在青云上，眼中白云日南望。白云飞入楚山里，封君之堂应在此。俞卿善画更能赋，画间青琐开缣素。晴窗落笔白云生，写出黄门万里情。
张良
作者：何景明
朝代：明

子房号人杰，像貌非魁伟。报韩志已成，翊汉功亦美。出奇掉三寸，决胜在千里。一遇黄石公，还从赤松子。
归州
作者：何景明
朝代：明

暮云天际见高城，行尽千峰峡渐平。古郡山头万家住，客舟江上一灯明。竹枝惯听巴人曲，鸟道才通楚国程。未卜东归何日到，片帆斜月对离情。
归来篇
作者：何景明
朝代：明

君不见陶公饮酒负奇气，平生下笔五千字。不肯上书干明主，安能束带见小吏。归来不愿千顷田，但须囊中有酒钱。男儿委身事权贵，摧眉折腰诚可怜。朱君雄豪气如虎，风期直与陶公伍。青袍银带不复视，壮年弃官如弃土。雅性好酒兼好文，眼中富贵岂足论。五花换酒召宾客，千金买书遗子孙。人生百岁终萧索，如子从容胡不乐。未似原生少宿储，却比苏家多负郭。长安陌上久离群，子亦还山卧白云。南岩桂树花自发，岁晚相看一望君。
彭中丞四民图歌
作者：何景明
朝代：明

渔舟暝入桃花浔，春山如闻樵采音。高原犁锄被烟雨，书阁窈窕穿松林。中丞雅爱山水障，清晨自挂高堂上。绿树逶迤转众流，白云合汨开层嶂。万里宁论战伐功，百年宛见升平象。忆昨寇盗日横行，中原白骨哀苍生。携男抱女路断绝，痛哭不见天边城。渔奔樵窜学士徙，纵有陇亩无人耕。至尊九重忧旰食，命公杀贼贼始平。近郊无复戎马迹，比屋仍传鸡犬声。明公壮年心许国，何况此身际日月。二载驱驰扫汉南，一时谈笑清河北。出阃三分大将旗，来朝独拥诸军节。乐土重开白日光，普天不动黄尘色。即今西戎忽复骄，朝廷亲遣霍嫖姚。已闻土鲁还金印，不见中丞下赤霄。形像云台犹未画，姓名麟阁早须标。开图更赋出车什，四海甲兵从此销。
彭生行
作者：何景明
朝代：明

岷峨山根江水坼，万里波涛混吴越。倾湖倒海不可量，仰看一线青天上。郁蓝秀色盘三巴，间产锦石兼丹沙。王严扬马各挺出，异才岂必生中华。彭生昂昂千里驹，少年骑马来成都。飞黄騕袅未即试，已觉奇气排长途。君不见岷山不崩江不枯，古之高才何代无。
彼美东邻子
作者：何景明
朝代：明

彼美东邻子，花间白日醺。纤腰人不见，妙曲转愁闻。舞罢空明月，歌馀尚彩云。章台杨柳树，花暮落纷纷。
徐子容见过
作者：何景明
朝代：明

三月三十日，燕京春兴悽。相过话远别，此去忆深栖。江汉今舟楫，乾坤尚鼓鼙。风尘归未得，送汝万行啼。
得五清先生消息尚客澧州怅然有怀作诗六首
作者：何景明
朝代：明

憔悴东都士，吾师更可嗟。三年为逐客，万里未还家。暮阻巴山雪，春行楚岸花。江湖无路觅，流涕望天涯。昔遇南来客，曾传北寄声。飘零携百口，留滞傍孤城。泽畔骚人兴，周南太史情。天高地仍远，御谤竟谁明。洞庭西去路，消息几回闻。地僻难逢雁，天长秪见云。白蘋悲楚客，班竹怨湘君。宋玉哀师意，空传九辩文。夫子先辞国，嗟予亦罢官。生涯同去住，世事各悲欢。楚地江湖阔，巴山道路难。白头慈母在，雨雪更愁寒。迹为羁栖久，身因放逐劳。五溪淹日月，三峡尚波涛。梦里摧双翼，愁边见二毛。清风引归袂，名共蜀山高。儒行荆人识，文章澧郡传。夷方仍俎豆，客路半舟船。太守迎徐稚，诸生仰郑玄。独怜门下士，何日进彭宣。
得五清先生消息尚客澧州怅然有怀作诗六首·其一
作者：何景明
朝代：明

憔悴东都士，吾师更可嗟。三年为逐客，万里未还家。暮阻巴山雪，春行楚岸花。江湖无路觅，流涕望天涯。
得五清先生消息尚客澧州怅然有怀作诗六首·其三
作者：何景明
朝代：明

洞庭西去路，消息几回闻。地僻难逢雁，天长秪见云。白蘋悲楚客，班竹怨湘君。宋玉哀师意，空传九辩文。
得五清先生消息尚客澧州怅然有怀作诗六首·其二
作者：何景明
朝代：明

昔遇南来客，曾传北寄声。飘零携百口，留滞傍孤城。泽畔骚人兴，周南太史情。天高地仍远，御谤竟谁明。
得五清先生消息尚客澧州怅然有怀作诗六首·其五
作者：何景明
朝代：明

迹为羁栖久，身因放逐劳。五溪淹日月，三峡尚波涛。梦里摧双翼，愁边见二毛。清风引归袂，名共蜀山高。
得五清先生消息尚客澧州怅然有怀作诗六首·其六
作者：何景明
朝代：明

儒行荆人识，文章澧郡传。夷方仍俎豆，客路半舟船。太守迎徐稚，诸生仰郑玄。独怜门下士，何日进彭宣。
得五清先生消息尚客澧州怅然有怀作诗六首·其四
作者：何景明
朝代：明

夫子先辞国，嗟予亦罢官。生涯同去住，世事各悲欢。楚地江湖阔，巴山道路难。白头慈母在，雨雪更愁寒。
得朝信惟学书
作者：何景明
朝代：明

稍嘉豺狼息，仍悲鸿雁音。故人双尺素，遥比万黄金。水上春花树，城边秋竹林。天涯暮风雨，肠断北山吟。
得献吉江西书
作者：何景明
朝代：明

近得浔阳江上书，遥思李白更愁予。天边魑魅窥人过，日暮鼋鼍傍客居。鼓柁襄江应未得，买田阳羡定何如。他年淮水能相访，桐柏山中共结庐。
得王子衡赣榆书
作者：何景明
朝代：明

万里一书劄，逾年传帝都。窜身天地远，垂泪海云孤。柳送燕台骏，花留汉殿凫。赤霄终道路，白发且江湖。
得郑继之书
作者：何景明
朝代：明

郑生湖海去，高兴渺难降。累月音书数，清秋涕泪双。天边登越峤，雪里渡吴江。万水千山暮，何时到尔邦。
得钱水部书
作者：何景明
朝代：明

故人俱落魄，水部近何如。河上三年别，天涯十月书。烟波愁望里，风雨梦魂馀。更枉怀人作，长吟泪满裾。
得顾华玉全州书兼知望之消息
作者：何景明
朝代：明

地北怜为别，天南真可哀。同时万里去，隔岁一书来。水阔蛟龙出，山深杜若开。相思有词赋，愁绝并登台。
忆中舍诸寅
作者：何景明
朝代：明

忆昨共陪天北极，几回朝贺识龙颜。帘开仙掖宫云近，地隔金河苑日闲。青琐夜归池上佩，朱衣晓入殿中班。只今远使违趋奉，清梦常依霄汉间。
忆昔行
作者：何景明
朝代：明

忆昔长安相会日，君方壮年我年小。只今容颜有更变，何况世事无纷扰。先帝衣冠半零落，十年宾友全稀少。君今始作紫薇臣，笑我金门落魄人。冯唐上书亦叹老，子云识字空愁贫。艳阳三月桃李耀，君非壮年我非少。花开酒熟君远行，可惜春风阻欢笑。明星迢迢车关关，遥向楚水辞燕山。但看朱绂在腰下，莫使白发生颅间。武昌城边江色淀，襄阳汉水尤堪羡。东行何日访鲈鱼，南飞不得随鸿雁。少癖山水耽云松，两年楚上多行踪。浮湘直下三千里，望岳遥瞻七七峰。知君跌宕轻驷马，顾予岂是功名者。安得浮沉帝座傍，会须览眺苍梧野。苍梧风烟秋色开，武昌高楼吹笛哀。帝乘白云去不返，仙人黄鹤何时来。君行访古兼化俗，长楫輶轩指南极。岸上游穿罴虎林，潭中坐傍鼋鼍国。他时倘觅桃花源，北风为尔传消息。
忆昔行
作者：何景明
朝代：明

我年十一十二馀，与子握手相欢娱。严君视我犹视子，日向庭前问诗礼。我亦视君如弟兄，夜入同衾昼同起。当时见子已不群，红颜如玉目有神。花边灿灿丹凤雏，天上矫矫石麒麟。笑予是时尚垂髫，把笔从君弄文翰。联翩白马控只御，出入城中谁不看。我当辞归君失欢，徘徊欲别良独难。别来有怀徒怅望，梦绕秋风沁水寒。杳杳云鸿异乡县，十载长安见君面。昔别未冠今已婚，回忆少年空叹羡。一官碌碌经三春，二十光阴似飞电。君有长才未得施，卧龙仪凤犹栖迟。男儿成名在少壮，感会风云须及时。人生聚会岂常有，但愿相知不相负。君不见古来金石交，结发寸心期白首。
忆诸同游
作者：何景明
朝代：明

冠佩长安多贵游，别来时复见新秋。花边骑马春游寺，月下横箫夜上楼。鸿雁不传长道字，江山应系远人忧。遥知宾馆常悬榻，经岁谁能为我留。
怀三兄
作者：何景明
朝代：明

轺车北上日，相送及燕州。为客全经夏，还家已过秋。鹡鸰寒更急，鸿雁晚相求。况是诸兄隔，天涯重倚楼。
怀三吉士
作者：何景明
朝代：明

黄河西来走蜿蜒，睢漳之水相荡泊。少室王屋俱峥嵘，太行林虑朝中岳。含灵萃异几百年，中产三士诚磊落。神标秀骨自殊众，水之文蛟山之鹤。十年戢鳞在烟海，一日比翼栖云阁。蔡君通朗及众艺，马氏多才步前作。昂藏崔子抱群经，径操巨舸从伊洛。文昌郁郁高中天，出入彼此同辉㸌。玉京神仙皆有侣，茅斋野人少相托。平生契谊怀数公，眼底安得常相乐。眼底安得常相乐，联床并辔今如昨。
怀刘园诸友
作者：何景明
朝代：明

亭榭刘园丽，携游汝辈频。竹高停翠袖，花密隐朱唇。桥是经行地，城馀战斗尘。京华又二载，肠断楚乡春。
怀化驿芭蕉
作者：何景明
朝代：明

芃芃芭蕉叶，植此园中央。繁绿布重幄，层阴盖高堂。孟夏日初赫，萧森蔽炎光。众宾御华馆，四座借虚凉。四序互更谢，南陵回朱阳。穷秋多风雨，寒冬多雪霜。危丛旦夕茂，绿叶日夜黄。本无松柏固，安用誇其长。徘徊视草莽，零落同一伤。
怀叶时华
作者：何景明
朝代：明

佳人湖上住，亭榭迥堪怜。手把青荷叶，行吟绿水边。客皆莲社友，人是竹林贤。欲系空庭马，闻君高树蝉。
怀姊
作者：何景明
朝代：明

逐子东归日，輶轩惜路岐。那堪骨肉泪，洒向别离时。旅病秋来减，乡书岁暮迟。庭闱欣见汝，千里重予思。
怀孟望之
作者：何景明
朝代：明

消息三秋隔，虚瞻鸿雁群。长安望不极，落日起浮云。奉使何时出，吟诗谁共闻。岂知离索久，病思日纷纷。
怀寄边子
作者：何景明
朝代：明

汝从元岁侍今皇，谁念先朝老奉常。一出云霄空怅望，十年岐路各苍茫。春天缥缈金茎露，昼日氤氲紫殿香。独有杨雄尚陪从，白头抽笔赋长杨。
怀旧吟赠阮世隆
作者：何景明
朝代：明

君家高楼对芳树，开宴曾留三日住。铜槃绛爉煖照春，金壶银漏寒催曙。知君重义多豪游，满门宾客为我留。珊瑚不避铁如意，骅骝皆缠金络头。尔时北上与君别，蔡州城外花如雪。梦里犹寻汝上云，醉中却忆淮西月。丈夫富贵各有因，如君立身亦不群。行年四十未白发，生儿十八期青云。君从秋日遥分手，我向东风一回首。山下长搴旧薜萝，楼前应长春杨柳。
怀望之姊夫
作者：何景明
朝代：明

自尔出门去，天时十月催。如何千里外，不见一书来。远峤寒云起，高城旅雁哀。乡园莫久滞，星驾及春回。
怀李献吉二首
作者：何景明
朝代：明

闻君在罗网，古道正难行。无使传消息，凭谁问死生。东方元太岁，李白是长庚。才大翻流落，安知造物情。冠盖京华地，斯人独可哀。神龙在泥淖，朱凤日摧颓。世路无知己，乾坤孰爱才。梁园别业在，何日见归来。
怀李献吉二首·其一
作者：何景明
朝代：明

闻君在罗网，古道正难行。无使传消息，凭谁问死生。东方元太岁，李白是长庚。才大翻流落，安知造物情。
怀李献吉二首·其二
作者：何景明
朝代：明

冠盖京华地，斯人独可哀。神龙在泥淖，朱凤日摧颓。世路无知己，乾坤孰爱才。梁园别业在，何日见归来。
怀李生园柬季升
作者：何景明
朝代：明

李生北园内，亭榭近如何。草径犹红药，柴扉自碧萝。江湖归路少，天地战场多。空忆张夫子，清尊夜夜过。
怀沈子
作者：何景明
朝代：明

沈生南国去，别我独悽然。落月清江树，归人何处船。十年安陆舍，数口太湖田。想到乡园日，生涯亦可怜。
怀王舍人文熙
作者：何景明
朝代：明

自我还乡里，无书到野亭。江湖春浩浩，鸿雁日冥冥。苑内花空发，池边草自青。宁知同省客，万里各飘零。
怀西山
作者：何景明
朝代：明

不到西峰久，那堪病后情。云思丹壑卧，花梦碧岩行。城郭邀来往，朝廷问姓名。人间自多事，叹息此浮生。
怀西涯先生
作者：何景明
朝代：明

六省尚书第一班，两朝元老领千官。空教外国闻裴度，未见东山起谢安。归去朝廷公望重，老来湖海路行难。兵戈此日交驰檄，将帅何时议筑坛。
怀贾长教坛上杏花
作者：何景明
朝代：明

山城疏雨过，绿草暗庭阴。坐爱三春树，怀君双杏林。日长鸣鸟至，风静落花深。怅望高坛上，何由共尔吟。
怀高铁溪先生四首
作者：何景明
朝代：明

积雨空林畔，庭除烟雾昏。佳人不我至，樽酒向谁论。野树斜连屋，秋山遥对门。何时孤兴发，骑马到荒村。吾慕高夔府，风流汉长卿。新诗裁锦字，丽赋掷金声。早谢人间事，幽通物外情。相违动旬月，何日见黄生。磊落真邦彦，襟期亦我师。右丞元好画，谢传未忘棋。花鸟留新兴，云山待妙词。小堂能枉驾，一为细论诗。僻居临水次，竹树稍深幽。对景非无酒，登高亦有楼。好风吹永夜，片月度清秋。不见孤舟至，令人忆子猷。
怀高铁溪先生四首·其一
作者：何景明
朝代：明

积雨空林畔，庭除烟雾昏。佳人不我至，樽酒向谁论。野树斜连屋，秋山遥对门。何时孤兴发，骑马到荒村。
怀高铁溪先生四首·其三
作者：何景明
朝代：明

磊落真邦彦，襟期亦我师。右丞元好画，谢传未忘棋。花鸟留新兴，云山待妙词。小堂能枉驾，一为细论诗。
怀高铁溪先生四首·其二
作者：何景明
朝代：明

吾慕高夔府，风流汉长卿。新诗裁锦字，丽赋掷金声。早谢人间事，幽通物外情。相违动旬月，何日见黄生。
怀高铁溪先生四首·其四
作者：何景明
朝代：明

僻居临水次，竹树稍深幽。对景非无酒，登高亦有楼。好风吹永夜，片月度清秋。不见孤舟至，令人忆子猷。
怀麓堂集将游东园以风雨遂止二首
作者：何景明
朝代：明

仲夏阴晴半，林塘水石隈。窗云开远色，檐日度轻雷。雨阻东山屐，天留北海杯。门墙接苑树，长昼得迟回。东圃春馀丽，西亭昼不哗。雨来留听竹，风起罢看花。堂是裴公野，庄仍李相家。庭阶有碧草，早见茁兰芽。
怀麓堂集将游东园以风雨遂止二首·其一
作者：何景明
朝代：明

仲夏阴晴半，林塘水石隈。窗云开远色，檐日度轻雷。雨阻东山屐，天留北海杯。门墙接苑树，长昼得迟回。
怀麓堂集将游东园以风雨遂止二首·其二
作者：何景明
朝代：明

东圃春馀丽，西亭昼不哗。雨来留听竹，风起罢看花。堂是裴公野，庄仍李相家。庭阶有碧草，早见茁兰芽。
恽功甫悼亡二首
作者：何景明
朝代：明

捐弃不待年，幽魂渺仙峤。庭下孤鸣鸾，悬镜耻自照。帐冷凝素尘，窗虚耿熠耀。平生白头吟，空然发悲调。芙蓉望秋零，幽兰歇芳早。不作双头花，翻为断肠草。戚戚怀所思，悠悠感衷抱。眷兹白发心，穷年以相保。
恽功甫悼亡二首·其一
作者：何景明
朝代：明

捐弃不待年，幽魂渺仙峤。庭下孤鸣鸾，悬镜耻自照。帐冷凝素尘，窗虚耿熠耀。平生白头吟，空然发悲调。
恽功甫悼亡二首·其二
作者：何景明
朝代：明

芙蓉望秋零，幽兰歇芳早。不作双头花，翻为断肠草。戚戚怀所思，悠悠感衷抱。眷兹白发心，穷年以相保。
悼亡三首
作者：何景明
朝代：明

冬夜一何长，展转难及晨。念彼重泉下，杳杳隔千春。中闺月皎皎，纨素委流尘。驰光安可追，往者无复陈。悽悽向隅泣，无乃女子仁。丈夫自有志，忍哭虞伤神。沉思结中抱，恨恨不能申。鸣鸡报早朝，出户履长霜。仰视东方星，三五不成行。念子当此时，灯前理衣裳。恍然失所在，零泪空滂滂。皎皎机中绢，拂拭明如雪。裁为双中衣，罗带纷绾结。亲持向我前，与我言结发。岂足佩下体，聊以奉娱悦。执此百年心，叹息一朝绝。人故物自留，欲视不忍发。藏之箧笥中，馀香日以歇。
悼亡三首·其一
作者：何景明
朝代：明

冬夜一何长，展转难及晨。念彼重泉下，杳杳隔千春。中闺月皎皎，纨素委流尘。驰光安可追，往者无复陈。悽悽向隅泣，无乃女子仁。丈夫自有志，忍哭虞伤神。沉思结中抱，恨恨不能申。
悼亡三首·其三
作者：何景明
朝代：明

皎皎机中绢，拂拭明如雪。裁为双中衣，罗带纷绾结。亲持向我前，与我言结发。岂足佩下体，聊以奉娱悦。执此百年心，叹息一朝绝。人故物自留，欲视不忍发。藏之箧笥中，馀香日以歇。
悼亡三首·其二
作者：何景明
朝代：明

鸣鸡报早朝，出户履长霜。仰视东方星，三五不成行。念子当此时，灯前理衣裳。恍然失所在，零泪空滂滂。
悼往
作者：何景明
朝代：明

行云不归山，逝水难重回。与子一为别，流光倏如推。形神往无存，梦想弗克谐。孤冢日荒秽，幽泉翳穷埃。重扃一以闭，千秋宁复开。时至展遐沉，倾醑浇黄菜。还思平生居，岁久生夕苔。寒风吹空闺，彷佛鸣玉哀。人生重恩义，况兹比翼乖。何能眷新欢，弃掷故所怀。
悼远辞
作者：何景明
朝代：明

矫矫龙蛇兮，没于泥沙。嗟苦先生兮，独罹此。嗟逴彼修路兮，骥骤不力。美璞弗器兮，良田不食。嗟苦先生兮，独罹此极。
悼马诗
作者：何景明
朝代：明

乘尔方踰岁，何期病忽危。四蹄犹未凿，双泪泫长垂。濯水千年降，房星一夜隳。早逢田子叹，终共塞翁悲。顾影辞金络，遗骸恋敝帷。讵能酬饲秣，那复效驱驰。苜蓿残空枥，莓苔满故池。风尘思骏力，烟海失龙姿。惆怅玄黄句，凄凉赭白词。平生精志在，不愧主人知。
情诗
作者：何景明
朝代：明

出门景将夕，入门露已瀼。徘徊只户间，灿烂三星上。玉颜艳明魄，一别阻弦望。讵能轻诀绝，徒令重惆怅。
愚庵王公镶
作者：何景明
朝代：明

大夫元旷达，襟抱绝尘氛。香署星辰列，清班鹓鹭群。两都看宦达，百寀重廉勤。要地能知止，危途耻策勋。早投南郭隐，不待北山文。身向归来健，名从死后闻。一官无厚业，诸子有馀芬。鸣瑟哀梁木，遗书落案芸。风花虚馆榭，烟草自丘坟。野路东流水，空山岁暮云。九原长不起，回首一怀君。
感春
作者：何景明
朝代：明

羸病江湖春意生，清沙迟日眺孤城。缘堤堑柳叶相暗，隔屋山桃花独明。万里江天双起雁，谁家园树乱鸣莺。风光物色元非恶，触目经心偏苦情。
慈仁寺送良伯
作者：何景明
朝代：明

入寺松阴散鹤群，出城冬旭袅烟氛。丛篁僻地犹风叶，独雁荒台倍朔云。不柰旅魂江北断，更看仙侣日边分。燕山楼阁晴无数，朝暮钟声送客闻。
慈恩寺
作者：何景明
朝代：明

海子桥西寺，高楼御苑花。中流自日月，平地有烟霞。客至开金殿，宸游想翠华。十年复到此，朋辈各天涯。
慰任宏器诸友失第二首
作者：何景明
朝代：明

莫将迟暮怨飞蓬，万事还须问塞翁。黄鹄但教毛羽在，不妨失意下秋风。青云白发太难平，去雁来鸿亦世情。我亦少时曾得意，十年回首是浮名。
慰任宏器诸友失第二首·其一
作者：何景明
朝代：明

莫将迟暮怨飞蓬，万事还须问塞翁。黄鹄但教毛羽在，不妨失意下秋风。
慰任宏器诸友失第二首·其二
作者：何景明
朝代：明

青云白发太难平，去雁来鸿亦世情。我亦少时曾得意，十年回首是浮名。
戴生在吾语感秋思归诗以慰留之二首
作者：何景明
朝代：明

到日中元节，淹留岁渐微。而翁在异县，知汝苦思归。旅馆空弹铗，秋风未授衣。敝床还可宿，暂住莫相违。二十年方妙，昂藏见尔才。青云满霄汉，黄鹄尚徘徊。宝剑休轻试，家书莫屡开。百年深有望，吾道岂尘埃。
戴生在吾语感秋思归诗以慰留之二首·其一
作者：何景明
朝代：明

到日中元节，淹留岁渐微。而翁在异县，知汝苦思归。旅馆空弹铗，秋风未授衣。敝床还可宿，暂住莫相违。
戴生在吾语感秋思归诗以慰留之二首·其二
作者：何景明
朝代：明

二十年方妙，昂藏见尔才。青云满霄汉，黄鹄尚徘徊。宝剑休轻试，家书莫屡开。百年深有望，吾道岂尘埃。
扇面小景
作者：何景明
朝代：明

山色碧于苔，晴窗日日开。遥知抱琴者，应为看山来。
招商歌
作者：何景明
朝代：明

高馆阒兮曲池通，乘舟夜逐荷叶东。持荷作盖不障风，持荷作衣难为缝。金琯玉凫响秋空，歌婉声长待夜终。
拜将坛
作者：何景明
朝代：明

汉主西封日，淮阴拜将时。坛场如往日，朝代几迁移。王气风云歇，雄图日月垂。江山吊故国，谁复见旌旗。
拟古诗十八首
作者：何景明
朝代：明

冉冉岁逾迈，念君长别离。别离在万里，道远行不归。鹣鹣慕俦匹，鸾鸟东西飞。思展双羽翼，奋起凌天涯。向风长哀吟，欲举中徘徊。川途浩无轨，霜雪怆以悲。愿因驻驰景，得觐君光仪。婉㜻城东姝，怀春一何早。朝游采桑陌，暮止垂杨道。自矜全盛时，复恃颜色好。玉貌随年化，安得不枯稿。昔为园中英，今为路傍草。路傍多车马，采掇难自保。名都有高楼，上入青云端。脩城延曲隅，阿阁交重栏。佳人理清曲，当户横朱弦。扬音綵霞里，令颜谁不观。宾客会四座，丝竹哀且繁。日中车马至，薄暮皆言还。听曲各言好，知音良独难。谁为同心人，并起乘双鸾。垒垒北邙山，松柏何脩脩。松柏有时摧，人命安可留。朝为华屋客，暮没归山丘。洛中多豪贵，蔼蔼皆王侯。高台临九衢，上有百尺楼。宅第俨相望，轩车络如流。存亡不预保，富贵安所求。不如邀我友，乘马被轻裘。遨游百年内，永以忘戚忧。蔼蔼东园内，绿林萋以繁。车马自成径，桃李终无言。昔日东陵侯，种瓜青门前。既贵亦反贱，变化更无端。俗夫寡恒态，志士多苦颜。岂不策高路，高路远且艰。良无万里风，孤翼谁当援。朝日照中庭，杲杲春载阳。东风吹绿草，蝴蝶双飞扬。岁华坐婉娩，白露憯以伤。予美不在兹，所怀浩难忘。岂无芳桂枝，含香谁为明。凄凄仲秋日，百卉腓以残。凉风入阶树，零露摧庭兰。明月皎东壁，昆虫鸣草间。孤鸿暮安适，哀音扬云端。言眷平生友，振翮起孤骞。遗我若逝波，望子如高山。托忱在终始，蓄久谅逾宣。寸心不可移，磐石谁谓坚。郁郁山上松，高枝布天涯。上有女萝草，缠绵誓不移。葛生蒙于楚，浮萍寄清池。贵贱虽殊途，附托各有宜。伊昔侍君子，朝夕奉恩私。驰心在皓首，何意中暌离。穷年守房室，常恐踰良时。思君如日月，所冀光不遗。汎汎东流河，袅袅河上柳。春风暮飘摇，花飞不相守。柔条欲攀赠，何堪入君手。惟有南山桐，可以遗我友。圆如天上月，光辉尚当缺。与君非一身，安能不乖别。关山日悠远，举步难可越。君如双车轮，妾心如车辙。相随万里去，绕绕何时绝。清晨株鴽马，整驾遵路衢。迟徊览故物，憯侧心以纡。昔时千室邑，今为百年墟。郛郭蔽枌槚，狐兔翔城隅。人生寓大块，飘泊寡恒居。谅无金石寿，终与草木俱。一身不自恤，安用顾其馀。营营慕富贵，辛苦诚为愚。长安多豪侠，白马一何骄。金鞍竞络绎，宝剑相招邀。招邀狭斜道，青楼郁岧峣。楼中妖艳女，轻绮扬飘飖。皓齿激清倡，逸响干层霄。浮云散城邑，白日随惊飙。荧荧桃李颜，华早仍先凋。结交苟弗宜，谁谓能久要。人生百年内，胡为形所役。登高览九原，但见松与柏。徘徊故里闾，念我平生戚。斗酒相存问，度阡复逾陌。上堂展殷勤，华灯永今夕。何必倾馐庶，浊酤聊与适。朱颜难可常，须发会当白。遍观四海人，谁为不死客。良时弗为欢，衰暮叹何益。死者长不作，生者长不息。日月更相送，万古安所极。素丝有苍黄，岐路多南北。在家常相问，出门安可测。落木归本根，飞鸟战羽翼。客游在万里，终当还故域。朝宴高堂上，宾友相追游。厨人进丰膳，妙妓扬清讴。处世无百龄，为乐苦不周。多财为患害，驷马招愆尤。安如王子乔，高举凌九州。岁暮寒风至，蟋蟀夜鸣悲。高楼有思妇，叹息不自怡。良人行未适，孤妾守空闺。衾裯卷不寝，罗帷谁为施。君如东流水，妾如西驰晖。形势不相及，彼此何由谐。结发重自念，携手期同归。秋华殒故林，尚复扬光辉。顾兹各努力，母忘荣盛时。迢迢孟冬夜，悲风鸣北林。严霜被野草，宛转时欲沉。佳人久隔越，旷若辰与参。方舟不利涉，欲往江湖深。客从南方至，遗我绿绮琴。愿因云中翼，寄子瑶华音。胶漆不为固，金石安足谌。明义苟不亏，殁齿当一心。青鸟来北方，徘徊朝南翔。美人传书至，开缄烂生光。贻我机中锦，宛转成文章。上织比目鱼，下织双鸳鸯。物厚意不薄，感激独彷徨。裁为衾与裯，置在黄金床。君子不为御，三岁闻馨香。一心奉光惠，常恐君遗忘。繁霜降秋夜，膏火寒无光。凄风举帷幄，素月流中房。客行在殊境，独处谁与将。仰视天上星，罗列皆成行。牛女独何辜，？？守河梁。嗟无凌风翼，欲去不得翔。引领长太息，泗涕徒沾裳。
拟古诗十八首·其一
作者：何景明
朝代：明

冉冉岁逾迈，念君长别离。别离在万里，道远行不归。鹣鹣慕俦匹，鸾鸟东西飞。思展双羽翼，奋起凌天涯。向风长哀吟，欲举中徘徊。川途浩无轨，霜雪怆以悲。愿因驻驰景，得觐君光仪。
拟古诗十八首·其七
作者：何景明
朝代：明

凄凄仲秋日，百卉腓以残。凉风入阶树，零露摧庭兰。明月皎东壁，昆虫鸣草间。孤鸿暮安适，哀音扬云端。言眷平生友，振翮起孤骞。遗我若逝波，望子如高山。托忱在终始，蓄久谅逾宣。寸心不可移，磐石谁谓坚。
拟古诗十八首·其三
作者：何景明
朝代：明

名都有高楼，上入青云端。脩城延曲隅，阿阁交重栏。佳人理清曲，当户横朱弦。扬音綵霞里，令颜谁不观。宾客会四座，丝竹哀且繁。日中车马至，薄暮皆言还。听曲各言好，知音良独难。谁为同心人，并起乘双鸾。
拟古诗十八首·其九
作者：何景明
朝代：明

汎汎东流河，袅袅河上柳。春风暮飘摇，花飞不相守。柔条欲攀赠，何堪入君手。惟有南山桐，可以遗我友。
拟古诗十八首·其二
作者：何景明
朝代：明

婉㜻城东姝，怀春一何早。朝游采桑陌，暮止垂杨道。自矜全盛时，复恃颜色好。玉貌随年化，安得不枯稿。昔为园中英，今为路傍草。路傍多车马，采掇难自保。
拟古诗十八首·其五
作者：何景明
朝代：明

蔼蔼东园内，绿林萋以繁。车马自成径，桃李终无言。昔日东陵侯，种瓜青门前。既贵亦反贱，变化更无端。俗夫寡恒态，志士多苦颜。岂不策高路，高路远且艰。良无万里风，孤翼谁当援。
拟古诗十八首·其八
作者：何景明
朝代：明

郁郁山上松，高枝布天涯。上有女萝草，缠绵誓不移。葛生蒙于楚，浮萍寄清池。贵贱虽殊途，附托各有宜。伊昔侍君子，朝夕奉恩私。驰心在皓首，何意中暌离。穷年守房室，常恐踰良时。思君如日月，所冀光不遗。
拟古诗十八首·其六
作者：何景明
朝代：明

朝日照中庭，杲杲春载阳。东风吹绿草，蝴蝶双飞扬。岁华坐婉娩，白露憯以伤。予美不在兹，所怀浩难忘。岂无芳桂枝，含香谁为明。
拟古诗十八首·其十一
作者：何景明
朝代：明

清晨株鴽马，整驾遵路衢。迟徊览故物，憯侧心以纡。昔时千室邑，今为百年墟。郛郭蔽枌槚，狐兔翔城隅。人生寓大块，飘泊寡恒居。谅无金石寿，终与草木俱。一身不自恤，安用顾其馀。营营慕富贵，辛苦诚为愚。
拟古诗十八首·其十七
作者：何景明
朝代：明

青鸟来北方，徘徊朝南翔。美人传书至，开缄烂生光。贻我机中锦，宛转成文章。上织比目鱼，下织双鸳鸯。物厚意不薄，感激独彷徨。裁为衾与裯，置在黄金床。君子不为御，三岁闻馨香。一心奉光惠，常恐君遗忘。
拟古诗十八首·其十三
作者：何景明
朝代：明

人生百年内，胡为形所役。登高览九原，但见松与柏。徘徊故里闾，念我平生戚。斗酒相存问，度阡复逾陌。上堂展殷勤，华灯永今夕。何必倾馐庶，浊酤聊与适。朱颜难可常，须发会当白。遍观四海人，谁为不死客。良时弗为欢，衰暮叹何益。死者长不作，生者长不息。日月更相送，万古安所极。素丝有苍黄，岐路多南北。在家常相问，出门安可测。落木归本根，飞鸟战羽翼。客游在万里，终当还故域。
拟古诗十八首·其十二
作者：何景明
朝代：明

长安多豪侠，白马一何骄。金鞍竞络绎，宝剑相招邀。招邀狭斜道，青楼郁岧峣。楼中妖艳女，轻绮扬飘飖。皓齿激清倡，逸响干层霄。浮云散城邑，白日随惊飙。荧荧桃李颜，华早仍先凋。结交苟弗宜，谁谓能久要。
拟古诗十八首·其十五
作者：何景明
朝代：明

岁暮寒风至，蟋蟀夜鸣悲。高楼有思妇，叹息不自怡。良人行未适，孤妾守空闺。衾裯卷不寝，罗帷谁为施。君如东流水，妾如西驰晖。形势不相及，彼此何由谐。结发重自念，携手期同归。秋华殒故林，尚复扬光辉。顾兹各努力，母忘荣盛时。
拟古诗十八首·其十八
作者：何景明
朝代：明

繁霜降秋夜，膏火寒无光。凄风举帷幄，素月流中房。客行在殊境，独处谁与将。仰视天上星，罗列皆成行。牛女独何辜，？？守河梁。嗟无凌风翼，欲去不得翔。引领长太息，泗涕徒沾裳。
拟古诗十八首·其十八
作者：何景明
朝代：明
体裁：古风

繁霜降秋夜，膏火寒无光。凄风举帷幄，素月流中房。客行在殊境，独处谁与将。仰视天上星，罗列皆成行。牛女独何辜，��守河梁。嗟无凌风翼，欲去不得翔。引领长太息，泗涕徒沾裳。
拟古诗十八首·其十六
作者：何景明
朝代：明

迢迢孟冬夜，悲风鸣北林。严霜被野草，宛转时欲沉。佳人久隔越，旷若辰与参。方舟不利涉，欲往江湖深。客从南方至，遗我绿绮琴。愿因云中翼，寄子瑶华音。胶漆不为固，金石安足谌。明义苟不亏，殁齿当一心。
拟古诗十八首·其十四
作者：何景明
朝代：明

朝宴高堂上，宾友相追游。厨人进丰膳，妙妓扬清讴。处世无百龄，为乐苦不周。多财为患害，驷马招愆尤。安如王子乔，高举凌九州。
拟古诗十八首·其四
作者：何景明
朝代：明

垒垒北邙山，松柏何脩脩。松柏有时摧，人命安可留。朝为华屋客，暮没归山丘。洛中多豪贵，蔼蔼皆王侯。高台临九衢，上有百尺楼。宅第俨相望，轩车络如流。存亡不预保，富贵安所求。不如邀我友，乘马被轻裘。遨游百年内，永以忘戚忧。
拟古（四四）
作者：何景明
朝代：明
体裁：古风

圆如天上月，光辉尚当缺。与君非一身，安能不乖别。关山日悠远，举步难可越。君如双车轮，妾心如车辙。相随万里去，绕绕何时绝。
挽叶进士
作者：何景明
朝代：明

矫矫松柏枝，在彼丘中阿。上盘青云端，苍翠郁嵯峨。惜哉千尺干，严霜摧其柯。本为大厦用，不竟当如何。
挽范君山和其绝笔诗
作者：何景明
朝代：明

老去诗篇兴未休，吏情终日问沧洲。寒江梦落烟波断，南岳魂来雾嶂收。一别人间真异世，十年天上可同游。鱼龙寂寞潇湘冷，谁采蘋花荐晚秋。
挽谢中丞
作者：何景明
朝代：明

闽海通南极，三山产异才。循良三历郡，镇静久登台。神鬼愁先见，蛮夷望复来。谁看大星落，天柱使人哀。
挽谢晚耕
作者：何景明
朝代：明

五十不入城，独吟称晚耕。日南提剑志，海上却金名。故里松犹在，秋田草自生。江湖梦颜色，怅望有馀情。
挽陈翁
作者：何景明
朝代：明

复清堂上罢鸣琴，彭泽门前柳自阴。万里声名传翰墨，百年图画想山林。江边鸿雁冥冥逝，海曲蛟龙夜夜吟。五色近看双凤羽，赤霄应慰九原心。
捣衣
作者：何景明
朝代：明

凉飙吹闺闼，夕露凄锦衾。言念无衣客，岁暮芳寒侵。皓腕约长袖，雅步饰鸣金。寒机裂霜素，繁杵叩清砧。哀音缘云发，断响随风沉。顾影惜流月，仰盼悲横参。路长魂屡徂，夜久力不任。君子万里身，贱妾万里心。灯前择妙匹，运思一何深。裁以金剪刀，缝以素丝针。愿为合欢带，得傍君衣襟。
放歌行
作者：何景明
朝代：明

天命谅靡易，富贵安足陈。自昔慕豪胜，重义还轻身。整辔逾巩洛，驱车入咸秦。立观青云上，驰步要路津。射策报明主，投书干大臣。身为五侯客，家与七贵邻。杯酒纵经过，冠盖罗逡巡。顾盼生光彩，吹嘘借阳春。各矜意气好，自比骨肉亲。时事多变异，交道亦湮沦。要盟等金石，弃掷同灰尘。赤心不足恃，白头更如新。归来嗜藜藿，偃仰随松筠。始知葵槿甘，不若兰桂辛。愿从白屋士，请谢玉堂宾。
斋宿大兴隆寺
作者：何景明
朝代：明

叠雪霾云磴，阴霞绚石房。沉冥通别理，宴息对焚香。暖色含初筱，迟烟散远杨。斋心临暮景，属意向春阳。
断绝词
作者：何景明
朝代：明

孔雀慕俦侣，回翔恐相失。罗雉为雄雌，反覆不成匹。白沙搏清水，谁能作胶漆。本非骨肉亲，心志安得一。牵缠无已时，断绝有终毕。
新兴
作者：何景明
朝代：明

萧条穷巷掩荆扉，立马荒原见鸟飞。城为烧残廛市少，地从战后草莱稀。燐生阴雨黄昏见，鬼哭秋山白日微。却怪当年出师者，岂无寸策达戎机。
新开岭
作者：何景明
朝代：明

堑山通大谷，槎岭挂天梯。倚立飞云上，回看落日低。异花千种色，怪鸟百般啼。晚就松林宿，烟昏度碧溪。
新添
作者：何景明
朝代：明

朝登七盘坡，复下九折坂。长风飘落日，杳杳前山晚。佂夫行取薪，夜入涧中饭。仰视飞鸟还，载观浮云卷。还顾望乡邑，日与亲爱远。公家尚有程，安能速言返。
新色寺与诸生留别
作者：何景明
朝代：明

落日乡山客泪边，离怀相对各凄然。秋原台殿临寒景，长路风尘入暮天。去国已违丹壑志，望乡空赋白云篇。平生师友兼恩义，未卜相逢是几年。
新郑道中
作者：何景明
朝代：明

客路临新郑，云沙望转平。夕烟生断堑，野水入荒城。下马看碑志，逢人问地名。千秋陵谷在，怀古益多情。
方朔图
作者：何景明
朝代：明

调笑东方朔，沉酣金马门。窃桃王母见，怀肉汉皇恩。月下双鸾返，云间八骏奔。玉盘春不献，丹核代长存。事往丹青错，图开锦绣屯。素湍摇弱水，玄圃折昆崙。种树非潘县，迷花似楚村。千年一结实，万古自蟠根。海日红犹烂，天风袅更繁。神仙皆羽翼，洲岛异乾坤。无路乘黄鹤，何由踏赤鲲。市朝栖大隐，那识岁星魂。
旅行
作者：何景明
朝代：明

日暮行湘水，春深别上都。系舟南斗近，倚剑北云孤。骨肉千行泪，风尘万里躯。王孙江上草，何处采蘼芜。
无题
作者：何景明
朝代：明

艳舞娇歌出绛纱，黄金不惜教琵琶。鸳鸯本是双栖鸟，菡宿元开并蒂花。紫玉岂忘韩重侣，绿珠宁负李伦家。多情自古还多恨，肠断春风巷柳斜。
无题回文
作者：何景明
朝代：明

弦中曲怨不同调，早见相如病骨销。眠独夜乌啼渺渺，梦多春草碧迢迢。烟生暗阁鸾沉镜，月落空楼凤罢箫。年往恨花飘水逝，传书有雁一停桡。
早入宣武门
作者：何景明
朝代：明

蔼蔼名都会，鹓鸿共接翱。金貂万户客，铁骑五陵豪。夹道红尘满，千门白日高。寂寥杨子宅，随分守蓬蒿。
早春眺望
作者：何景明
朝代：明

山郭轻寒细雨开，水边沙径独徘徊。艰难世事栖田里，潦倒年华断酒杯。晚日残霞皆自媚，白梅青柳递相催。茅堂春色无人见，迸泪看花日几回。
明妃引
作者：何景明
朝代：明

明妃绝色世无邻，粉黛那数三千人。咫尺宫门接前殿，君王只向图中见。当时自恃如花容，美丑谁知由画工。单于日近汉日远，万里风沙魂不返。琵琶马上再三弹，翠袖朝啼关塞寒。皓齿明眸葬胡地，千秋遗曲犹悲酸。燕支暮云白浩浩，胡儿吹笳雪飞早。山前孤冢高嵯峨，岁岁春风长青草。古来抱节本难遇，况复蛾眉人所妒。君不见长门宫，不用黄金买词赋，纵有朱颜君不顾。
明月篇
作者：何景明
朝代：明

长安月，离离出海峤。遥见层城隐半轮，渐看阿阁衔初照。潋滟黄金波，团圆白玉盘。青天流景披红蕊，白露含辉汎紫兰。紫兰红蕊西风起，九衢夹道秋如水。锦幌高褰香雾开，琐闱斜映轻霞举。雾沉霞落天宇开，万户千门月明里。月明皎皎陌东西，柏寝岧峣望不迷。侯家台榭光先满，戚里笙歌影乍低。濯濯芙蓉生玉沼，娟娟杨柳覆金堤。凤凰楼上吹箫女，蟋蟀堂中织锦妻。别有深宫闭深院，年年岁岁愁相见。金屋萤流长信阶，绮栊燕入昭阳殿。赵女通宵侍御床，班姬此夕悲团扇。秋来明月照金微，榆黄沙白路逶迤。征夫塞上怜行影，少妇窗前想画眉。上林鸿雁书中恨，北地关山笛里悲。书中笛里空相忆，几见盈亏泪沾臆。红闺貌减落春华，玉门肠断逢秋色。春华秋色递如流，东家怨女上妆楼。流苏帐捲初安镜，翡翠帘开自上钩。河边织女期七夕，天上嫦娥奈九秋。七夕风涛还可渡，九秋霜露迥生愁。九秋七夕须臾易，盛年一去真堪惜。可怜扬彩入罗帏，可怜流素凝瑶席。未作当垆卖酒人，难邀隔座援琴客。客心对此叹蹉跎，乌鹊南飞可奈何。江头商妇移船待，湖上佳人挟瑟歌。此时凭阑垂玉箸，此时灭烛敛青蛾。玉箸青蛾苦缄怨，缄怨含情不能吐。丽色春妍桃李蹊，迟辉晚媚菖蒲浦。与君相思在二八，与君相期在三五。空持夜被贴鸳鸯，空持暖玉擎鹦鹉。青衫泣掩琵琶弦，银屏忍对箜篌语。箜篌再弹月已微，穿廊入闼霭斜辉。归心日远大刀折，极目天涯破镜飞。
易水行
作者：何景明
朝代：明

寒风夕吹易水波，渐离击筑荆卿歌。白衣洒泪当祖路，日落登车去不顾。秦王殿上开地图，舞阳色沮那敢呼。手持匕首摘铜柱，事已不成空骂倨。噫嗟嗟燕丹，寡谋当灭身。光也自刎何足云，惜哉枉杀樊将军。
昔游篇
作者：何景明
朝代：明

三星烂夜河汉流，觞行瑟作中堂幽。李君勿叹息，薛君且停讴。英英孟夫子，听我当筵歌昔游。昔游少年观上都，并辔骄嘶只紫骝。云中十二楼，罗绮照燕州。夹槐复道临仙苑，垂柳通阛对御沟。平明向帝宅，半醉过王侯。游梁词赋那称数，入洛声名未足俦。自言与我共联翩，塌翼宁知落九天。折花别青门，挥袂渡湘川。班竹古魂垂泪雨，苍梧遥梦结愁烟。南岭越江坳，东城移海郊。不记流年几抛掷，五见杨柳垂青梢。鸿雁散他县，鹪鹩栖故巢。君从岐路悲转蓬，我在长安嗟系匏。金门上书久不报，云阁题诗空自嘲。以兹守蹉跎，旧客罕经过。日与李薛辈，诗酒纵欢歌。春风宛转青丝鞚，夜月留连金叵罗。笔翻翠虹霓，手掣生蛟鼍。三千艳女罗紫宫，倾城一笑扬双蛾。星分雾散去长安，岂意天垂云雨欢。龙剑雄雌忽复合，朝天再睹汉衣冠。帝京宫观一如昔，盘龙曲凤青云间。九衢车马流如水，五侯甲第峙如山。星枢常不转，海岳自回环。昔日绣衣一何贵，今看窜逐宰河关。可怜旧宾友，逝者谁复还。二三壮士力搏虎，转盼埋骨黄泉湾。荣华闪烁若电露，俛仰今古凋朱颜。君不见汉季广，威名万里匈奴闻。弯弓贯白石，射虎生黄云。一朝谢病逢醉尉，灞亭不识故将军。君不见秦范雎，折胁摺齿随王稽。一言夺相印，七国趋关西。雄豪赵魏二公子，徒使虞卿从魏齐。贵贱倾覆如旋风，王侯岂异鸟与虫。鲁连独蹈沧海去，张良仍从黄石公。孟夫子，总角与君戏，共许非凡伦，万金騕袅腾天云。子今胡为在风尘，低头腼向男子身。笑子落魄亦如此，痛饮狂歌非隐沦。回首向崧岳，少室高嶙峋。寂寥紫芝曲，空负桃花春。会须约尔同归去，为招李薛两才人。
昔游篇
作者：何景明
朝代：明
体裁：古风

三星烂夜河汉流，觞行瑟作中堂幽。李君勿叹息，薛君且停讴。英英孟夫子，听我当筵歌昔游。昔游少年观上都，并辔骄嘶只紫骝。云中十二楼，罗绮照燕州。夹槐复道临仙苑，垂柳通阛对御沟。平明向帝宅，半醉过王侯。游梁词赋那称数，入洛声名未足俦。自言与我共联翩，塌翼宁知落九天。折花别青门，挥袂渡湘川。班竹古魂垂泪雨，苍梧遥梦结愁烟。南岭越江坳，东城移海郊。不记流年几抛掷，五见杨柳垂青梢。鸿雁散他县，鹪鹩栖故巢。君从岐路悲转蓬，我在长安嗟系匏。金门上书久不报，云阁题诗空自嘲。以兹守蹉跎，旧客罕经过。日与李薛辈，诗酒纵欢歌。春风宛转青丝鞚，夜月留连金叵罗。笔翻翠虹霓，手掣生蛟鼍。三千艳女罗紫宫，倾城一笑扬双蛾。星分雾散去长安，岂意天垂云雨欢。龙剑雄雌忽复合，朝天再睹汉衣冠。帝京宫观一如昔，盘龙曲凤青云间。九衢车马流如水，五侯甲第峙如山。星枢常不转，海岳自回环。昔日绣衣一何贵，今看窜逐宰河关。可怜旧宾友，逝者谁复还。二三壮士力搏虎，转盼埋骨黄泉湾。荣华闪烁若电露，俛仰今古凋朱颜。君不见汉李广，威名万里匈奴闻。弯弓贯白石，射虎生黄云。一朝谢病逢醉尉，灞亭不识故将军。君不见秦范雎，折胁摺齿随王稽。一言夺相印，七国趋关西。雄豪赵魏二公子，徒使虞卿从魏齐。贵贱倾覆如旋风，王侯岂异鸟与虫。鲁连独蹈沧海去，张良仍从黄石公。孟夫子，总角与君戏，共许非凡伦，万金騕袅腾天云。子今胡为在风尘，低头腼向男子身。笑子落魄亦如此，痛饮狂歌非隐沦。回首向崧岳，少室高嶙峋。寂寥紫芝曲，空负桃花春。会须约尔同归去，为招李薛两才人。
星变
作者：何景明
朝代：明

星变干常纪，花开与令违。九重方避殿，四海望垂衣。赋敛何时缓，流亡几处归。庙堂图至理，早晚答天威。
春兴
作者：何景明
朝代：明

东风回首即残春，日日清江愁白蘋。北去云霄无道路，西来天地有烟尘。身经贵贱知交态，事到安危忆古人。却喜故园桃李树，花开又见一回新。
春兴
作者：何景明
朝代：明

二月已过半，三月来逡巡。柳叶细可采，桃花开太频。白马过游客，黄鹂呼醉人。红颜楼上女，端坐独伤春。
春日刘薛二子过
作者：何景明
朝代：明

林花寒不折，城雁日喧呼。壮觉风情减，春增旅兴孤。经过留翰墨，潦倒念江湖。未似高阳侣，垂鞭向酒垆。
春望
作者：何景明
朝代：明

荏苒青春望，栖迟白日歌。柳随愁共结，花与泪同多。异域犹戎马，吾生只薜萝。萋萋春草色，依旧满山河。
春来
作者：何景明
朝代：明

春来稀洒扫，门径碧苔滋。积雨忘昏晓，幽居感岁时。寒云低旅雁，城树暗黄鹂。独立伤春色，萧条万事悲。
春雁
作者：何景明
朝代：明

花初背楚泽，雪罢度桑乾。渐起随春色，高飞犯朔寒。书停江国望，阵倚塞门看。忆尔常南北，无嗟行路难。
春雪诸翰林见过二首
作者：何景明
朝代：明

正月燕京雪，飞花落满筵。辉辉映旭日，脉脉向春天。苑草寒犹细，宫云晚更鲜。中原有戎马，何日凯歌旋。冉冉烟城袅，飘飘苑雪过。人稀春夜静，花剧暮寒多。置酒邀金马，开轩对玉柯。阳春有高调，莫惜为子歌。
春雪诸翰林见过二首·其一
作者：何景明
朝代：明

正月燕京雪，飞花落满筵。辉辉映旭日，脉脉向春天。苑草寒犹细，宫云晚更鲜。中原有戎马，何日凯歌旋。
春雪诸翰林见过二首·其二
作者：何景明
朝代：明

冉冉烟城袅，飘飘苑雪过。人稀春夜静，花剧暮寒多。置酒邀金马，开轩对玉柯。阳春有高调，莫惜为子歌。
昭烈庙
作者：何景明
朝代：明

漂泊依刘计，间关入蜀身。中原无社稷，乱世有君臣。峡路元通楚，岷江不向秦。空山一祠宇，寂寞翠华春。
晓起见雪
作者：何景明
朝代：明

曙色空窗里，鸣禽更好音。幽栖忘盥栉，偃卧问晴阴。卷幔山云起，开门野雪深。不愁泥泞路，骑马度西岑。
晚出左掖
作者：何景明
朝代：明

洞门馀积雪，御苑覆高霞。吏散层霄上，城行五凤斜。青回初霁柳，红动峭寒花。立马清沙外，空林集暮鸦。
晚出左掖简薛君采二首
作者：何景明
朝代：明

玉河回宛转，丹阙对嶙峋。出入云霄上，蹉跎江海身。露重芙蓉馆，云轻翡翠城。文园病司马，消渴望金茎。
晚出左掖简薛君采二首·其一
作者：何景明
朝代：明

玉河回宛转，丹阙对嶙峋。出入云霄上，蹉跎江海身。
晚出左掖简薛君采二首·其二
作者：何景明
朝代：明
体裁：五言绝句

露重芙蓉馆，云轻翡翠城。文园病司马，消渴望金茎。
晚归自溪上
作者：何景明
朝代：明

秋到城西树，缘溪落叶多。数家连水竹，一径入烟萝。废井寒螀聚，閒窗暮雀过。濯缨闻孺子，灯下亦悲歌。
晚晴
作者：何景明
朝代：明

茫茫春水地，斜日满菰蒲。隔水云峰峻，含风雪璧孤。晴光催谷鸟，暝色下城乌。仄径渔樵过，相逢亦我徒。
晚至昌平寺中
作者：何景明
朝代：明

度尽青溪十里霜，寒芜落日下苍茫。山城薄酒无钱买，晚饭僧家石耳香。
晚过以行
作者：何景明
朝代：明

伯兄难更见，爱弟复佳名。往日题诗客，黄昏驻马情。春星度北牖，暮雨到西城。肠断池塘草，东风亦自生。